54-сон 01.03.1996. Суд қарорлари ҳақида\nҲужжат кучини йўқотган 15.06.2007\nСуд қарорлари ҳақида\nМазкур қарор Ўзбекистон Республикаси Олий хўжалик суди Пленумининг 2007 йил 15 июндаги 161-сонли «Суднинг ҳал қилув қарори ҳақида»ги қарорига асосан ўз кучини йўқотган.\nХўжалик судларининг олдида турган иқтисодий муносабатлар соҳасида қонунчиликни мустаҳкамлаш ва одил судловни амалга оширишни такомиллаштириш масаласи қабул қилинаётган суд қарорларининг қонун талабларига тўлиқ жавоб беришини талаб этади. Бу эса судьяларга алоҳида масьулият ва эътибор юклайди. Ҳар бир иш бўйича қарорлар қонуний ва асосланган бўлиши лозим. Суд амалиётини ўрганиш шуни кўрсатадики, кўпчилик ишлар бўйича чиқарилаётган қарорлар моддий ҳуқуқ ва процессуал талабларга биноан чиқарилаяпти.\nШу билан бирга хўжалик судлари томонидан айрим ишлар бўйича қабул қилинаётган қарорлар ҳамма вақт ҳам Хўжалик процессуал кодекси қонунчилиги талабларига ва ишнинг мохиятига тўла, аниқ жавоб бермайди. Иш жараёнида объектив таҳлиллар ва аниқ ҳолатлар бўйича йиғилган далил-исботлар қарорларда баъзи пайтларда тўлиқ кўрсатилмайди. Кўпчилик қарорларда даъвогарнинг талаблари ва жавобгарнинг важлари аниқ баён этилмайди, томонлар ўртасидаги ҳуқуқий муносабатларнинг моҳияти чуқур очилмайди, аниқланган фактларга ҳуқуқий баҳо берилмайди. Баъзи ҳолларда эса, суд низони моҳияти бўйича ҳал қилишда кўрсатилиши керак бўлган қонунларни кўрсатмайди. Қарорларнинг тузилиш тартибида ҳам бир қанча камчиликлар учрамоқда.\nЮқорида кўрсатилган камчиликларнинг олдини олиш мақсадида Ўзбекистон Республикаси «Судлар тўғрисида»ги Қонуннинг 42, 46-моддаларига асосланиб, Ўзбекистон Республикаси Олий хўжалик суди Пленуми қарор қилади:\n1. Хўжалик судларининг эътибори суд ҳокимияти актлари бўлган — қарорларни чиқаришда ҳар бир алоҳида иш бўйича чиқарилган қарор Ўзбекистон Республикаси Хўжалик процессуал қонунчилигининг талабларига тўлиқ жавоб беришига, қонуний ва асосли бўлишига қаратилсин.\nСудьялар қарорларни ўзларининг ҳуқуқий онгига таяниб, ташқи муҳитлар таъсирисиз, қонунларга ва ишдаги мавжуд ҳолатларга асосланган ҳолда қабул қилсинлар.\nЧиқарилган қарор чуқур асослантирилган, даъвонинг моҳияти бўйича қўйилган барча саволларга жавоб берадиган бўлиши керак. Даъво юзасидан ҳамма масалаларни ҳал қилмасдан, асосланмаган юзаки, тарафлар томонидан тақдим қилинган илтимоснома ва қўшимча далил-исботларни ҳуқуқий баҳоламасдан, қарор чиқарилиши мумкин эмас. Қонун талабларини бузиб чиқарилган қарор Ўзбекистон Республикаси Хўжалик процессуал кодексининг 98-моддасига биноан бекор қилинади.\n2. Мазкур низолар бўйича ҳуқуқий муносабатларни ҳал қилишда процессуал ҳуқуқ талаблари ва моддий ҳуқуқ талаблари тўлиқ ва аниқ қўлланган бўлса, қарорлар қонуний деб ҳисобланади. Агар баъзи ҳолларда, шартномада ёки қонун ости норматив актларидаги ҳолатлар қонунга зидлиги аниқланса, хўжалик судлари қарор чиқаришда қонунга асосланган равишда қарор чиқарадилар.\nНизоли муносабатларни тартибга солувчи қонунлар бўлмаган тақдирда, суд Хўжалик процессуал кодексининг 1-моддаси 3-бўлимига асосланиб, шунга ўхшаш муносабатларни тартибга солувчи қонунни қўллашлари керак.\n3. Иш бўйича муҳим бўлган ҳамма ҳолатлар, келтирилган далил-исботларни тасдиқловчи фикрлар томонларнинг ҳуқуқ ва мажбуриятларини кўрсатувчи ҳолатларни тасдиқласа, қарор асослантирилган бўлади. Қарорлар иш ҳолати бўйича тахминларга асосланган бўлиши мумкин эмас.\nҚарорлар Ўзбекистон Республикаси Хўжалик процессуал кодексининг 30, 40-моддалари талабларини ҳисобга олган ҳолда тўла ва аниқ, шу иш билан боғлиқ ишончли ва етарли далилларга асосланган бўлиши керак. Иш бўйича экспертнинг хулосаси, ёзма ва ашёвий далиллар, томонлар вакилларининг ва иш процессида қатнашаётган бошқа шахсларнинг тушунтиришлари исботлаш воситалари бўлиб ҳисобланади. Фақат текширилган ва баҳоланган далил-исботлар суд қарорининг асослари бўла олади. Судлар ўз қарорларида далил-исботларни кўрсатиш эмас, балки бу далил-исботларнинг мазмунини қисқача кўрсатиб ўтишлари керак.\nАгар, далилларнинг ҳар бирини алоҳида ва жами келтирилган у ёки бу ҳужжатлар, тарафлар вакилларининг кўрсатмалари ўзларининг даъво ёки эътирозларини тасдиқламаслигини аниқласа, қарор чиқаришда суд бу ҳақда ўз хулосасини асослаб кўрсатиши лозим.\nҲеч қандай далил-исботлар суд учун олдиндан белгиланган кучга эга эмас, шунинг учун жавобгар даъвони тан олганда ҳам, иш кўриш жараёнида аниқланган ҳолатлар қарорда кўрсатилиши керак.\nЭксперт хулосасига ҳавола қилинганда, шу хулоса билан қандай ҳолатлар тасдиқланиши қарорда кўрсатилиши лозим. Экспертнинг хулосасидан норози бўлган суд иш бўйича қарорда ўзининг эътирозини асослантирган ҳолда кўрсатиши керак.\n4. Хўжалик судлари қарорларининг ижроси бўйича тушунмовчиликлар ва низолар бўлмаслиги учун ХПКнинг 80-моддаси талаби бўйича қарорнинг кириш, таърифлаш, асослантириш ва хулоса қисмини аниқ изоҳлаши керак.\n4.1 Қарорнинг кириш қисмида кўрсатилган сана, суд мажлисида қарор эълон қилинган кун ҳисобланади. Бу тартиб суд мажлисида қарорнинг хулоса қисми эълон қилинаётганда ҳам амалда бўлади. Шунинг учун, судьялар томонидан имзоланган ва суд мажлисида эълон қилинган қарорнинг асослантирилган ва хулоса қисмларига ҳам, қарор қабул қилинган бир хил сана қўйилади.\n4.2. Қарорнинг таърифлаш қисмида даъво аризасига билдирилган фикр, тушунтиришлар ҳамда илтимосномаларнинг қисқача баёни кўрсатилиши керак.\n4.3. Қарорнинг асослаш қисми хўжалик судларининг ҳуқуқий ва фактик ҳолатларига асослантириб кўрсатилган бўлиши керак.\nҚарор матнида асосларнинг (суд фикрлари ва таянган ҳолатлар) баён этилиши суднинг хулосасини янада тушунарли ва ишончли бўлишини таъминлайди. Қарорнинг фактик асосланиш қисми суднинг даъво асослари ҳақидаги мулоҳазасидан, шу жумладан, қарши даъво ва учинчи шахс даъвосидан, шунингдек даъвога қарши эътирозларнинг асосига қўйилган фактлариинг мулоҳазасидан ва мазкур ишни ҳал этиш учун хўжалик суди томонидан маъқулланган муҳим аҳамиятга эга бўлган бошқа фактлардан таркиб топиши лозим.\nАсословчи қисмда хўжалик суди қарори ҳуқуқий асослантирилиши ҳам керак. Бу ерда ишни ҳал қилиш жараёнида суд томонидан қўлланилган моддий ҳуқуқ меъёрлари ва у амал қилган процессуал ҳуқуқ меъёрлари кўрсатилиши лозим. Шу билан бир қаторда қайд этилган у ёки бу ҳуқуқ меъёрларини тадбиқ этиш масалалари бўйича тушунтиришларни ўзида мужассам этган Ўзбекистон Республикаси Олий хўжалик судининг Пленум қарорларига ҳам мурожаат этишлари керак.\nАгар хўжалик суди ишда қатнашаётган шахслар кўрсатаётган қонун ёки бошқа норматив-ҳуқуқий актларни қўлламаса, у ҳолда низони ҳал этишда мазкур қонунларни нима сабабдан қўлламаганлигининг сабабларини кўрсатиб ўтиши лозим.\n4.4. Хўжалик суди қарорларининг хулоса қисмида томонларнинг ҳар бир талаби қондирилганлиги ёки қондирилмаганлиги кўрсатилиши лозим.\nБир неча даъвогар ва жавобгарлар қатнашаётган ишни қарорида, уларнинг ҳар бирига нисбатан низо қандай ҳал қилинганлиги кўрсатиб ўтилади. Дастлабки ва қарши даъволарни тўла ёки қисман қаноатлантириб қабул қилинаётган қарорнинг хулоса қисмида ҳисоб қилиниб, ундирилиши керак бўлган сумма кўрсатилади.\nАйни пайтда суд иш бўйича жалб қилинмаган шахсларнинг ҳуқуқ ва мажбуриятлари ҳақидаги масалани ечишга ҳақли эмас.\nҚарорлар қабул қилишда, уларнинг ижросини маълум шартлар келиб чиқиши ёки келиб чиқмаслиги билан боғлиқ қилиб қўймаслик керак.\n5. Хўжалик процессуал кодексининг 79-моддаси 1-қисмига мувофиқ, суд ҳал қилув қарорини қабул қилишда, ташкилотлар ва тадбиркор фуқароларнинг ҳуқуқ ва қонуний манфаатларини ҳимоя қилиш учун даъво талабларидан четга чиқиши мумкин. Айни пайтда, ХПКнинг 23-моддаси 2-бандига асосан, даъво предмети ёки асоси суднинг ташаббуси билан, жавобгарнинг процессуал ҳуқуқларини бузмасдан ва суд томонидан унга янги ҳолатлар бўйича далил ва исботлар келтириш, шунингдек суд мажлисида ўзининг важларини баён этиш имкониятларини берган ҳолда, даъвогарнинг бевосита суд мажлисида берган розилиги асосида ўзгартирилиши мумкин.\n6. Хўжалик судлари ҳал қилув қарорини чиқаришда давлат божини тарафлар ўртасида тақсимлаш ҳақидаги Ўзбекистон Республикаси Хўжалик процессуал кодексининг 43, 48-моддалари талабига сўзсиз риоя қилишлари керак. Асосан бундай қилиш давлат божини аввалдан тўланмай қўзғатилган ишлар бўйича мажбурийдир.\n7. Ўзбекистон Республикаси Хўжалик процессуал кодексининг 81-моддасига мувофиқ, судья ёки ҳайъат ишни суд мажлисида моҳияти бўйича кўриб чиқиб, тугалланган ҳал қилув қарорини чиқаради. Шу билан бирга судья ёки ҳайъат ҳал қилув қарорининг фақат хулоса қисмини эълон қилиши мумкин. Бундай ҳолларда суд мажлисида тарафлар ва уларнинг вакиллари тугалланган ҳал қилув қарори билан қачон таниша олишлари мумкинлиги эълон қилиниши керак. Ҳал қилув қарорининг тўла матни 5 кун мобайнида тайёр бўлиши керак.\n8. Суднинг ҳал қилув қарори низони қайси судья ёки ҳайъат ҳал қилган бўлса, фақат улар томонидан чиқарилиши лозим.\nИш кўриш жараёнида судьяни ўзгартириш лозим бўлиб қолса, иш бошқатдан кўрилиши ва бу ҳақда шу суд раисининг ёки ўринбосарининг қарори бўлиши зарур.\nИш кўришда иштирок этмаган судья (ҳайъат) томонидан чиқарилган ҳал қилув қарори бекор қилиш учун асосдир.\n9. ХПКнинг 114-моддасида кўрсатилган ҳал қилув қарорининг ижросини кечиктириш ёки ўзгартириш лозим бўлганда, ҳамда уни ижро этиш усули ёки тартибини ўзгартириш зарурияти келиб чиқса, буни ҳал қилув қарорини чиқаришда ҳам амалга ошириш мумкин.\nҲал қилув қарорини ижро этишни кечиктириш ёки чўзиш ҳамда усулини ёки тартибини ўзгартиришга жавобгарнинг мулкий ҳолатидаги ўзгаришларни, жавобгарнинг банк ҳужжатлари текшируви ва назорат қилувчи бўлимлар ихтиёрида эканлиги, ҳал қилув қарорини тарафлар томонидан дарҳол қайта кўриш учун ариза берилганлиги (қарор ижросини қайтаришга имконият берилмаслик учун ) ва бошқа эътиборга лойиқ вазиятларни асос қилиб олиш мумкин.\nБу процессуал ҳаракат тарафлар аризасига ёки суд ташаббусига биноан қўзғатилади ва ижро этилади ҳамда бу ҳаракатлар юзасидан асосланган ажрим чиқарилади.\nШу билан бирга суд Ўзбекистон Республикаси ХПКнинг 9-бобида кўзда тутилган, ҳал қилув қарорини ижро этишни таъминловчи чораларни кўриши мумкин.\n10. Судлар Хўжалик процессуал кодексининг 81-моддаси талаби бўйича ҳал қилув қарорини қайта кўриш учун ариза бериш тартибини тушунтириши лозимлигини кўзда тутиши керак. Тарафларнинг ариза бериш ҳуқуқларини бузмаслик учун ҳал қилув қарорининг хулоса қисмида бундай ариза бериш тартиби ва муддатлари кўрсатилиши керак.\n11. Хўжалик судларининг эътибори иш кўришда иштирок этган, этмаган тарафлар ва бошқа иштирокчиларга ҳал қилув қарорининг нусхаларини қабул қилинган кундан кейин 5 кун муддат ичида юбориш лозимлигини талаб қилувчи Ўзбекистон Республикаси ХПКнинг 68, 84-моддаларига қатьий риоя қилишга қаратиши лозим.\n12. Ҳал қилув қарорини чиқарган суд ўз ташаббуси билан ёки иш кўришда иштирок этган тарафлар илтимосига кўра, даъво аризасида кўрсатилган бирон-бир талаб кўрилмай қолдирилган бўлса ёки давлат божи масаласи ҳал қилинмаган бўлса, қўшимча қарор чиқариши мумкин.\nҚўшимча қарор, судлов ишларини юритиш бўйича ишда иштирок этган тарафларнинг ва бошқа иштирокчиларнинг процессуал ҳуқуқий талабларини бузмаган ҳолда чиқарилади. Чиқарилган қўшимча қарор асосий ҳал қилув қарори сингари тарафлар талаби, прокурор протестига биноан қайта кўриб чиқилиши мумкин. Қайта кўриб чиқиш учун берилган аризани қабул қилмасдан чиқарилган ажрим устидан ҳам шундай тартибда ариза берилиши мумкин.\nАгар асосий ҳал қилув қарорида давлат божини тарафлар ўртасида тақсимлаш масаласи ҳал қилинган бўлса-ю, лекин у иш моҳияти бўйича суд хулосасига тўғри келмаган бўлса, бундай чиқарилган ҳал қилув қарорига қўшимча қарор чиқаришга, шунингдек тўлдириш ёки тузатишга суд хақли эмас. Суднинг бундай хатосини тўғрилаш, белгиланган тартибда ҳал қилув қарорини қайта кўриб чиқиш йўли билан амалга оширилади.\nҚўшимча қарорда шу қарор чиқариш учун асос бўлган сабабни кўрсатиш, хулоса қисмида қўшимча масала юзасидан ўз якунини изҳор этиб, қўйилган, лекин суд томонидан ҳал этилмай қолдирилган талаб бўйича ёки жавобгардан даъвогарга давлат божининг ундириладиган қисмини ёхуд суд ҳаражатларини ундириш ва бошқалар кўрсатилиб қарор чиқарилиши лозим.\n13. ХПКнинг 86-моддасига биноан судья тарафлар талабига биноан қарор моҳиятини ўзгартирмай мазмунини тушунтириш, ҳамда тарафлар илтимосига ёки ўз ташаббуси билан қарор мазмунини ўзгартирмай йўл қўйилган хатоликларни тузатиши мумкин. Бундай продессуал ҳаракатлар ажрим чиқариш йўли билан амалга оширилади.\nСуд шунингдек ҳал қилув қарорини бевосита ижро этувчи идоралар (умумий судлар ижрочиси, банк, тугатиш комиссияси, молия бўлими, маблағни давлат даромадига ўтказувчи солиқ назорати) илтимосига биноан ҳам ҳал қилув қарорини изоҳлаши мумкин.\nҲал қилув қарорини изоҳлашдан мақсад яққол бўлмаган қисмларини яққол ва тўла изоҳлашдир. Бу ҳолда суд ҳал қилув қарорининг мазмунини ўзгартириши, суд қарорида кўрсатилмаган масалаларни изоҳлаши мумкин эмас. Фақат ҳал қилув қарорини чиқарган судгина шу қарорни изоҳлаши мумкин.\nАгар ҳал қилув қарори ижро этилган бўлса ёки ҳал қилув қарорини ижро этиш учун белгиланган муддат ўтган бўлиб, бу муддат тикланмаган бўлса, қарорни изоҳлашга йўл қўйилмайди.\nУндирилган мулк қиймати, вақти ва кўрилган чораларга ўзгартиришлар киритиш суд томонидан ёзувдаги хатоликларга йўл қўйилган тақдирдагина рухсат берилади.\n14. Суд ҳал қилув қарорларининг қонунийлиги ва асослилигини текшириш бўйича судлов ҳайъатлари раислари қайта кўриш учун ариза берилган ҳал қилув қарорларининг қонун талабларига тўла риоя қилинишини мукаммал текширишлари ва йўл қўйилган хатоликларни ўз вақтида тузатиш чораларини кўришлари лозим. Қонунга мувофиқ бўлмаган ва асоссиз чиқарилган ҳал қилув қарорларининг сабабларини доим таҳлил қилиб бориш, уларнинг олдини олиш, суд ходимларининг малака маҳоратини ошириш тадбирларини кўришлари зарур.\nЎзбекистон Республикаси Олий хўжалик суди раиси М. АБДУСАЛОМОВ\nПленум котиби, Ўзбекистон Республикаси Олий хўжалик суди судьяси И. СОБИРОВ\n1996 йил 1 март,


Шишадан масжид қурилди - Hidoyat.uz\nАсосий саҳифа Янгиликлар Дунё янгиликлари Шишадан масжид қурилди\nЧоп этилди Aprel 2, 2019 Шишадан масжид қурилдиda fikr bildirishni o'chirish\nҲиндистоннинг Мегхалая штати Шиллонг шаҳрида шишадан қурилган масжид пайдо бўлди, деб хабар бермоқда islamisemya.com.\n«Ушбу масжид барча динларнинг бирлиги рамзи ҳисобланади», — дейди Ҳиндистон миллий озчилик ишлари бўйича Иттифоқ давлат вазири Винсент H. Пала.\nВазир Мадина масжиди деб номланган ва Ҳиндистондаги фақат шишадан қурилган тўрт қаватли илк масжиднинг ўзига хослиги ва алоҳида маънавий муҳитини таъкидлади.\nТунги вақтда сунъий қўшимча ёритиш воситалари сабабли масжид ўзгача тарзда чарақлаб туради. Бир неча минг намозхонларга мўлжалланган масжидда аёллар учун алоҳида хоналар кўзда тутилган.\nШунингдек, масжидда бўлажак имом-хатибларни етиштириб чиқарадиган диншунослик институти фаолият юритади. Мадина масжиди ислом фанлари ва дунё динлари ҳақидаги адабиётлардан иборат кутубхона мавжуд. Бу ерда истовчиларга Ислом дини ҳақида маърузалар ва дарслар берилади, бунинг учун барча шарт-шароитлар муҳайё қилинган.\nШуни таъкидлаш лозимки, 1,1 млрд. аҳолиси бўлган Ҳиндистонда 160 млн. мусулмон истиқомат қилади. Мусулмон аҳоли ҳисоби бўйича Ҳиндистон дунёда Индонезия ва Покистондан кейин учинчи ўринда туради.


Луис Энрике: «Ўтказиб юборилган гол уйғонишимизга ёрдам берди» » Скачать музыку бесплатно новинки музыки 2016-2017\nЛуис Энрике: «Ўтказиб юборилган гол уйғонишимизга ёрдам берди»\nКомментариев: 0 Просмотров: 188 Дата: 31-01-2016, 02:12 «Барселона» бош мураббийи Луис Энрике Испания чемпионатининг 22-тури доирасида «Атлетико»га қарши бўлиб ўтган ўйин (2:1) борасида ўз фикрларини билдириб ўтди.«Қийин ва мураккаб бошланган ўйин назоратини ўз қўлимизга олдик. Ўйинга киришиб кетишимиз учун маълум вақт кетди ва биз гол ўтказиб юбордик. Ўз навбатида ушбу гол уйғонишимизга ёрдам берди.Иккинчи бўлимдаги бизнинг мақсадимиз ўйинни тезроқ тугатишдан иборат бўлди. Боиси, қийинчиликларга дуч келишимизни билардик. Ўйин сўнгига қадар ҳар қандай натижа қайд этилиши мумкин эди.Бугун биз учун муҳим кун бўлди. Сабаби, биз яқин таъқибчимизни мағлуб этдик, лекин Ла лигада ҳали мавсум якунлангани йўқ. «Атлетико» охиригача курашди.Суарес «Ливерпуль»да ўйнаётгандаёқ етук футболчи эди, бу ерга келгандан кейин янада кучайди. Бу ижобий ҳолат», – дейди Энрике. - деб хабар бермоқда Stadion.uz нашри.


Итига президентнинг исмини қўйган нигериялик ҳибсга олинди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Итига президентнинг исмини қўйган нигериялик ҳибсга олинди\t15:26, 26 август\tНигерияда яшовчи фуқаро итига мамлакат президенти исмини қўйгани учун жамоат тартибини бузганликда айбланмоқда, деб ёзади “Lenta.ru”.\nИсми айтилмаган Огун штатида яшовчи эркак ўз итига мамлакат президенти Муҳаммад Бухорийнинг исмидан келиб чиқиб, Бухорий деб ном қўйди. Эркак кучук номини унинг қорнига ёздириб, у билан кўчада сайрга чиқди. Табиийки, итни мамлакатдаги ислом динига эътиқод қилувчи фуқаролар ҳам кўрди. Нигерияликлар мамлакат президентига бўлган бу қадар ҳурматсизликдан норози бўлди ва унинг устидан полицияга арз қилди. Эркак ҳибсга олинди ва бироз муддатдан сўнг у суд ишига қадар кафолат эвазига қўйиб юборилди.\nМаҳаллий полициячиларнинг сўзларига кўра, мамлакатдаги аҳволни ҳисобга олган ҳолда ит эгасининг хатти-ҳаракатларини жамоат тартибини бузиш йўлидаги провокация деб ҳисоблаш мумкин.\nАйни пайтда Нигерия иқтисодиёти сўнгги ўн йилликдаги энг аянчли даврни бошидан кечирмоқда.


Ҳар йили мазкур тадбир ташкилотчилари — «Ўзбекнефтгаз» Миллий холдинг компанияси ва анъанавий ҳамкорлар — Британиянинг ITE Exhibitions & Conferences Ltd. и ITE Uzbekistan компанияси Тошкентдаги ягона майдонга ёқилғи-энергетика соҳаси профессионаллари ва дунёнинг етакчи компаниялари вакилларини жалб қиладилар.\n«Ўзбекнефтгаз» МХКнинг 25-йиллиги бизлар ва шерикларимиз учун катта воқеага айланди, чунки бу муҳим ва кенг қамровли ўзгаришлар даври бўлди. Мустақиллик йилларида амалга оширилган қўшма инвестицион лойиҳалар замонавий ва жадал ривожланаётган мажмуага асос солди.\n«Ўзбекнефтгаз» МХК ана шу давр давомида дунёнинг етакчи компаниялари билан бирга амалга оширган ишлари билан ҳақли равишда фахрланиши мумкин. 1991 йилдан бошлаб инвестицион лойиҳаларни рўёбга чиқаришда $30,7 миллиарддан ортиқ миқдордаги маблағ ўзлаштирилди. Яқин истиқболда 78 дан ортиқ лойиҳаларни амалга ошириш кутилмоқда. Жорий йилнинг ўзидагина хорижий инвестициялар ва кредитлар иштирокидаги Инвестицион дастур доирасида умумий қиймати $16 миллиарддан ортиқ бўлган 20 та лойиҳа ҳаётга татбиқ этилмоқда.\nҲозирги вақтда Ўзбекистон Нефтгаз тармоғи мавжуд активларнинг самарадорлигини, қазиб чиқарилаётган хом ашё коэффициентини ошириш йўлида дадил одимламоқда. Салмоқли инвестицион портфели ва бой хом ашё базаси дастлабки маҳсулотни қайта ишлаш бўйича илғор технологияларини жорий қилишга асосий эътибор қаратиб, янада жадал ва самарали ривожланиш йўлига ўтишга имкон яратмоқда.\nБиз аслида замонавий бозор конъюнктураси шароитларида «Ўзбекнефтгаз» МХКнинг ривожланиш стратегиясида тубдан янги ёндашув қўлланилишининг гувоҳи бўляпмиз. Келгусида энг муҳим йўналишлардан бири замонавий нефткимё соҳасини яратиш, тайёр маҳсулотнинг ишлаб чиқариш тизимини кенгайтиришдан иборат. Компания қўйилган мақсадларга эришиш учун барча мавжуд имкониятларни сафарбар этишни кўзламоқда.\nШу маънода, ўзига хос бизнес-плацдарм деб аталиши мумкин бўлган ушбу мулоқот майдонининг нуфузи йилдан-илга ортиб бормоқда. Форум нефтгаз секторини ривожлантириш ва халқаро энергетик хавфсизлигига оид долзарб масалалар бўйича фикр алмашиш, янги ғоялар, истиқболли технология ва лойиҳалар тақдимотини ўтказиш учун қулай шароитларни яратмоқда.\nКўргазма доирасида ўтказиладиган Халқаро илмий-техник конференциянинг «Ўзбекистон нефтгаз индустрияси янада юксалиши учун ривожланишнинг муҳим истиқболлари» деб номланган мавзусининг ўзи соҳадаги амалий тажрибани янада теран таҳлил қилиш, юртимиз углеводородлар бозоридаги янгиликлар билан яқиндан танишиш учун кенг имкон тақдим этмоқда.\nЖорий форум фаолияти давомида ёқилғи-энергетика мажмуининг самарадорлигини янада оширишга қаратилган умумий саъй-ҳаракатларимизнинг бир қисмига айланадиган янги тавсиялар ишлаб чиқилишига аминман. Ушбу нуфузли форумнинг амалий дастури якунланиши билан бу борадаги ишлар тугамайди. Биз соҳага мансуб мамлакатимиз ва хорижий мутахассисларни самарали ҳамкорликни давом эттииришга таклиф қиламиз! Барчангизга серунум фаолият ва янги истиқболли лойиҳаларни рўёбга чиқаришни тилаб қоламан!\nСўнгги ўзгартириш: 14.06.2017 14:05


Дарсликларнинг электрон шаклидан онлайн фойдаланиш имкони яратилди | Shovot tumani 20-umumta’lim maktabi veb sayti\nЎқувчилар ва уларнинг ота-оналари учун қулайлик яратиш мақсадида, Халқ таълими вазирлиги томонидан 2018-2019 ўқув йилида 1-11 синфларга мўлжалланган дарсликларнинг электрон шакллари www.eduportal.uz ахборот-таълим порталига жойлаштирилди.\nДарслик муаллифлари мутахассисларнинг фикрларини билиши ва келгусида дарсликларни такомиллаштириш ва яхшилаш мақсадида, ушбу порталда босқичма-босқич ҳар бир дарслик бўйича шарҳ бериш имконияти берилади.\nШу билан бирга, дарсликларни тайёрлаш ва жойларга етказиш билан боғлиқ вазиятни таҳлил қилганда, бир қатор муаммолар аниқланган, жумладан:\n1. Дарсликларнинг нашр этиш жараёни нотўғри режалаштирилиши ва жойларга етказиб бериш муддатларининг қисқалиги, уларнинг сифатига ва ўз вақтида етказилишига салбий таъсир кўрсатган.\n2. Муаллифлар билан ишлаш ва оригинал дарсликларни тайёрлашдаги қийинчиликлар.\n3. Дарсликларни муддатида чоп этилмаганлиги туфайли, нашриётлар билан шартнома муддатларининг узайтирилиши.\n4. Логистика муаммолари.\nШу муносабат билан, ўтган ўқув йилининг бошига қадар дарсликларнинг умумий сонидан 47 фоизи етказилган, қолган қисми эса бутун ўқув йили давомида (май ойига қадар) етказиб берилган.\nЎтган давр мобайнида халқ таълими вазирлигининг мутахассислари дарсликларнинг белгиланган муддатда жойларга, жумладан, чекка ҳудудларга етказиб беришни оптималлаштириш бўйича зарур чора-тадбирлар рўйхатини ишлаб чиқдилар. Амалга оширилган ишлар натижасида, муҳим ютуқларга эришилди. Бугунги кунда дарсликларнинг 94 фоизи таълим муассасаларига топширилди. Мактаблардаги режалаштирилган ўқувчилар сони ва ҳақиқий ўқувчилар сонидаги фарқ туфайли, ҳозирги кунда баъзи бир дарсликларнинг мактаблардан мактабларга йўналтириш ишлари олиб борилмоқда.\nҲар куни вазирлик мутахассислари, юқорида кўрсатиб ўтилган муаммоларни бартараф этиш бўйича иш олиб боришмоқда. Шу муносабат билан, дарсликларнинг етишмаслиги ҳолатлари юзага келганда, вақтинча уларнинг электрон шаклидан фойдаланишингизни сўраймиз. Шунингдек, уларнинг электрон шаклидан чоп этишингиз ҳам мумкин.\n« Таълим муассасаларида “Тарбиявий соатлар”, “Эрталабки сафланиш” “Маънавият кунлари” да маънавий-маърифий тарғибот ишларини мазмунли ташкил этиш бўйича ТАВСИЯ


ХВЖ Грецияга 85 миллиард евродан кўпроқ маблағ кераклигини билдирди\nХалқаро валюта жамғармаси тадқиқотчилари Грецияни иқтисодий бўҳрондан олиб чиқиш учун Европа Иттифоқи бериши мумкин бўлган қарздан кўра кўпроқ маблағ керак бўлишидан огоҳлантирди.\nМазкур баёнот Греция Бош вазири Алексис Ципрас 15 июль куни парламентда сўлчи депутатларни мамалакатда қатъий иқтисод қилиш ва либерал ислоҳотлар ўтказиш дастурини қабул қилишга кўндириш учун нутқ сўзлаши кутилаётган бир пайтда эълон қилинди.\nГреция халқаро кредиторлардан яна 85 миллиард евро қарз сўрамоқда. Халқаро валюта жамғармаси Грециядаги молиявий вазият янада ёмонлашгани ва кредиторлар Афинага қарзларни 30 йиллик имтиёз билан бериши кераклигини билдирган.\nАйни пайтда Грециянинг кредиторлардан 240 миллиард евро қарзи борлиги айтилади. 30 июнь куни Греция Халқаро валюта жамғармасига 1 миллиард 550 миллион евро қарзини бера олмагач, расман “банкрот давлат” деб эълон қилинган эди.


Одамларни қобилиятларига қараб ажратиш\nАллоҳ жорий этган фарқ тенгсизлик эмас;\nНафсингизга қўйиб берсангиз худоликни даъво қилишгача ҳам боради;\nИнсон дунёвий мансабга лойиқ бўлмаса ҳам Аллоҳнинг ҳузурида улуғ мақомга кўтарилиши мумкин;\nРасулуллоҳ соллаллоҳу алайҳи ва саллам Абу Зар розияллоҳу анҳуни раҳбарликдан қайтариб насиҳат қилдилар: Давоми»\n«Мусулмонлар бир қўлдирлар…»\n«المسلمونَ تتَكافأُ دماؤُهم يسعَى بذمَّتِهم أدناهُم ويُجيرُ عليهِم أقصاهُم وَهم يدٌ علَى مَن سِواهُم».\nرواه أبو داود وابن ماجه وغيرهما وصححه الألباني وغيره.\n«Мусулмонларнинг қонлари баробардир. Улар бошқаларнинг қаршисида битта қўлдирлар. Уларнинг масъулиятлари билан энг қуйидаги (мусулмон) киши ҳам ҳаракат қилади…». Давоми»\n«Сизларнинг яхшиларингиз …»\nҚуйидаги сатрларда «Сизларнинг яхшиларингиз…» деб бошланган айрим ҳадиси шарифлар билан қисқача танишиб чиқамиз, шояд бизлар ҳам ана шундай яхши зотларнинг даражотлари сари кўтарилсак. Давоми»\nСолиҳ амал билан яшанг, лекин мағрурланиб қолманг\nЖанннатга кириш Аллоҳнинг раҳмати туфайли;\nЖаннатга амал қилмасдан кириб бўлмайди;\nСолиҳ амаллар жаннат учун эваз бўлолмайди; Давоми»\nРаҳмат соҳиби бўлмагунингизча мўмин бўла олмайсиз;\nЎз яқинига меҳрибонлик чин меҳрибонлик эмас. Давоми»


Трампнинг Яқин Шарқда тинчлик ўрнатиш бўйича таклифи олқишга сазовор бўлмади\n01 ноябр 2020, Тошкент вақти: 04:28\nАҚШ президенти Дональд Трамп Исроил Бош вазири Бенямин Нетаняху билан. Вашингтон, 2020, 28 январь.\nАҚШ президенти Дональд Трампнинг Яқин Шарқда тинчлик ўрнатиш бўйича таклифи Европа ва БМТ расмийларини қойил қолдирмади, мусулмон давлатлар эса президент режасини танқид қилди.\nПрезидент Трамп Яқин Шарқда тинчлик ўрнатишга доир анчадан буён кутилаётган режасини тақдим этди. Трампга кўра, Қуддус Исроилнинг бўлинмас пойтахти бўлади.\nАммо Трамп таклиф қилаётган ечим фаластинликлар бир неча шартга рози бўлишига боғлиқ бўлиб, таҳлилчилар мазкур талаблар бажарилиши мушкул эканлигини айтмоқда.\nФаластин раҳбари Маҳмуд Аббос Трамп режасини “аср тарсакиси” дея мазах қилди.\n- Халқимиз бу режани тарих ахлатдонига улоқтиради, — деди Аббос.\nБрюсселда юқори лавозимли Европа Иттифоқи дипломати Жозеп Боррелль Трампнинг таклифи кўриб чиқилишини билдирди.\nРоссия Федерация Мажлиси Халқаро алоқалар бўйича қўмитаси раиси Константин Косачев ҳам таклиф қилинган режа “яқиндан кўриб чиқилиши” кераклигини билдирди.


"Пахтакор" - "Эйр Форс". Жамоалар эртага қандай рангдаги либосда ўйнайди? (Фото)\n11 февраль, 2019, 21:59 507\nТеглар:ОЧЛ | Пахтакор | Эйр Форс\nОсиё Чемпионлар Лигаси 2-саралаш босқичи ўйинидан аввал жамоалар вакиллари иштирокида йиғилиш ўтказилди.\nУнда учрашув комиссари "Пахтакор" ва "Эйр Форс" жамоалари вакиллари билан баҳсни ташкил этишдаги турли ташкилий масалалар юзасидан фикр алмашди ва ОЧЛ қоидалари билан яна бир таништириб ўтди. Бу ҳақда Тошкент клуби матбуот хизмати хабар бермоқда.\nЖамоаларнинг либосларига аниқлик киритилди. "Пахтакор" майдонда сариқ-кўк рангли либосларда ҳаракат қилади. Дарвозабон қизил футболка ва қора шортидан фойдаланади. Рақиб эса кўк-яшил рангли футболкаларда ўйнайди.\nУчрашув асосий вақти дуранг билан тугаган тақдирда қўшимча бўлимларга мурожаат қилинади. Қўшимча бўлимларда жамоалар яна бир футболчи алмаштириш имкониятига эга бўлишади.\nАкрам Комилов якка тартибда шуғулланмоқда. Бугун "Пахтакор" иштирокида расмий тадбирлар ўтказилади\n"Пахтакор": Сардор Собирхўжаев сафга қайтди\nБиласизми? "Пахтакор" БАА клубларига қарши ОЧЛда ижобий натижалар қайд этган


Зомин туман ИИБ: ўғри қорамолларни сўйиб сотган » Жиззах вилояти ички ишлар бошқармаси расмий сайти\nЖиззах вилояти ички ишлар бошқармаси » ИИБ хабарлари » Зомин туман ИИБ: ўғри қорамолларни сўйиб сотган\nЗомин тумани ички ишлар бўлимига “Ғаллакор” қишлоқ фуқаролар йиғинида истиқомат қилувчи 1995 йилда туғилган фуқаро И.С. бир бош қорамолини номаълум шахс ўғирлаб кетганлиги юзасидан мурожаат қилди.\nТуман ички ишлар бўлими жиноят қидирув бўлими томонидан олиб борилган тезкор суриштирув ишлар давомида мазкур ўғирликни “Бирдамлик” маҳалла фуқаролар йиғинида истиқомат қилувчи 1994 йилда туғилган фуқаро Ш.М. содир этгани аниқланди.\nБундан ташқари суриштирув давомида Ш.М. қўшни маҳаллалар ҳамда туманнинг чекка жойларидан қорамолларни ўғирлаб, сўйиб юборганлиги маълум бўлди. Далилий ашё сифатида фойдаланилган болта, пичоқ, арқон сўйилган қорамолларнинг терилари ва гўштлари хужжатлаштириб олинди.\nҲолат юзасидан Ўзбекистон Республикаси Жиноят кодексининг 169-моддаси 3-қисми “а” банди билан жиноят иши қўзғатилган. Суриштирув ишлар давом этмоқда.


Ўзбек-қирғиз чегарасида назорат кучайтирилди\nҚирғизистон жанубидаги этник зўравонликларнинг дастлабки кунлари минглаб ўшлик ва жалолободлик ўзбеклар учун вақтинча нажот йўлагига айланган ўзбек-қирғиз чегараси шу кунда яна тақа-тақ ёпилган.\nЖорий йилнинг 15 августидан Ўзбекистон Қирғизистоннинг Ўш вилояти билан ёндош ҳудудларида чегарани кучайтирилган тартибда қўриқлашга ўтди. Айни пайтда қирғиз расмийларининг Ўзбекистон билан чегарани очиш борасида музокаралар олиб бораётгани айтилмоқда.\nЎзбекистон кечадан бошлаб Қирғизистон билан чегарасини кучайтирилган тартибда қўриқлай бошлагани ҳақида Ўш вилоят маъмурияти расмийларига таянган ҳолда Марказий Осиё янгиликлар хизмати хабар тарқатди. Бу Қирғизистонда 31 август куни, Ўзбекистонда эса 1 сентябр куни нишонланажак Мустақиллик байрами саналари яқинлашаётгани билан боғланмоқда.\nАйни пайтда Қирғизистон ташқи ишлар вазири Руслан Қозоқбоев 16 август куни Жалолободда ўтказган матбуот анжуманида Ўзбекистон билан чегараларни очиш ҳақида музокаралар олиб борилаётганини маълум қилган. Бу ҳақда Қирғизистон президенти маъмурияти матбуот хизмати вакили Жапарбек Абдиразақов билдирди.\n- Бу борада музокаралар бормоқда, аммо чегара қачон очилиши ҳақида у ҳеч қандай маълумот бергани йўқ. Қирғизистон чегарани очишга тайёр, бироқ Ўзбекистон томони ҳозирча негадир буни хоҳламаяпти, деди Жапарбек Абдиразақов.\nМазкур масала юзасидан Ўзбекистон томонидан маълумот олиш бўйича уринишларимиз ҳозирча самара бермади.\nЭслатиб ўтамиз, 7 апрел куни Қирғизистонда ҳокимият алмашинуви билан якунланган воқеалардан сўнг Ўзбекистон бошқа қўшни давлатлар қатори Қирғизистон билан чегараларини номаълум муддатга ёпиб қўйганди.\nИюн ойида Ўш ва Жалолободда содир бўлган хунрезликнинг иккинчи куни, аниқроғи, 12 июндан бошлаб Ўзбекистон ўшлик қочқинлар учун ўз чегарасини очган ва уч кун ичида Андижон вилоятидаги қочқинлар лагерига ўшлик ва жалолободлик 100 мингдан ошиқ этник ўзбек жойлаштирилган эди.\nАммо орадан 10 кун ўтар-ўтмас Қирғизистонда 27 июнга белгиланган умумхалқ референдуми арафасида Ўзбекистон ҳукумати бу қочқинларни шошилинч тарзда ўз мамлакатига қайтарган эди.\nКўп ўтмай Андижон касалхоналаридаги ярадор қочқинлар ҳам ана шундай ошиғич тарзда Қирғизистонга қайтарилганди. Шундан сўнг Ўзбекистон яна Қирғизистон билан чегараларини ёпиб қўйган эди.\nАндижон вилоятида истиқомат қилувчи Абдушукур аканинг қариндош-уруғлари Қирғизистонда яшайди. Биз билан суҳбатда Абдушукур ака ўзбек-қирғиз чегараси ёпиқлиги туфайли анчадан буён қариндош-уруғларини бориб кўра олмаётганини айтди.\n- Энди ҳозир очилиши мумкин, деган гап ҳам йўқ, миш-миш ҳам бўлмаяпти. Гап-сўз бўлмаяпти. Мустақиллик ўтса, кейин ҳал бўлса керак, билмадим яна. Лекин чегара очилса, биз учун яхши бўлар эди. У ёқдаги қариндошлар ҳам ўта олмаяпти, бу ёқдагилар ҳам бора олмаяпти, қийин бўлиб қолди, дейди чегаранинг Ўзбекистон томонида истиқомат қилувчи Абдушукур ака.\nҚайд этиш жоизки, жорий йилнинг 7 августида ўшлик ўзбек аёлларининг бир гуруҳи БМТ Бош котиби Бан Ки Мун ва Россия Федерацияси президенти Дмитрий Медведевга мурожаат қилиб, қирғизистонлик этник ўзбекларнинг мамлакатдан чиқиб кетишига кўмак кўрсатишни сўрагандилар. Мазкур мурожаатда ўшлик аёллар, жумладан, Ўзбекистон орқали Россияга чиқиб кетишга имконият яратилиб берилишини ҳам илтимос қилгандилар. Ўшандан буён орадан қарийб 10 кун ўтганига қарамай, Ўзбекистон расмийларидан бу борада бирор-бир жавоб бўлгани йўқ.


ИККИ ЎТ ОРАСИДА – "Sharq yulduzi" – "Звезда Востока"\nТўй тараддуди бошлангандан бери Вазиранинг тинчи баттар йўқолди. Мижжа қоқмасдан тунни тонгга улайди. Хаёл олиб кетаверади, олиб кетаверади. Мана бугун ҳам шу аҳволда тонг отқизди. Ҳовлига чиқди. Эрталабки салқин ҳаво баданини жунжиктирди. Куз бошланяпти. Дарахтларнинг барги хира тортиб қолган. Осмон бирам тиниқ, бағрига сингиб кетгинг келади. Вазира аста хўрсиниб қўлига супурги олди. Хазонлар туша бошлабди.\nУйда будильник жиринглади. Бир нафасдан кейин мактаб ҳаракатидаги укаларининг ғовур-ғувури эшитилиб қолди. Уларга алланарсаларни уқтириб онаси уйдан чиқди. Водопровод жўмраги олдида юз-қўлини юваётган қизига синчков назар билан қаради.\n– Намунча эрта турмасанг?!\n– Уйғониб кетдим.\nВазира ухлаёлмадим, деёлмади. Ҳар қалай онаси-ку. Шундоғам тушуниб тургандир ҳаммасига. Тақдирлари шунақа бўлгандан кейин нима қилсин? Ким билади, бу тақдирга қайси бири айбдор. Уларнинг юракларида ҳам бир армон, бир афсус бормикин? Балки улар ҳам Вазира каби дардларини ичига ютиб ётишгандир. У йигирма ёшга кирди. Эсини танигандан бери юрагининг бир чети жизиллаб туради. У ёққа борса, бу ерда онаси маъюс термилиб қолади. Боради-ю, онасининг нигоҳи кўзидан нари кетмайди. Изига қайтади. Худди шундай маъюс нигоҳ билан унга дадаси термилиб қолади. Уйига қандай етиб келганини билмайди. Энди унинг бутун хаёли дадасида қолади. Лекин онасига нима десин, айтолмайди.\nУ доим мана шундай яшади. Икки ўт, икки оловнинг ўртасида яшади. Ўрталикда жой бормикин… Йўқ, ўртада жой йўқ. Улар қачон ажралишган, нега ажралишган, Вазира буни ҳам билмайди. Дадаси ҳам рўзғорлик бўлиб кетган, онаси ҳам. Аросатда Вазира қолган, холос. Нега уни ўйлашмаган? Тили забони йўқ учун одам санашмагандир.\nУкалари тапир-тупур қилиб мактабга кетишди. Кўчада машина сигнал берди. Дадасини ишга олиб кетгани келди. Онасининг илтимосига кўра Вазира бу кишини ҳам дада, дейди. Лекин ҳар айтганда тили дилини куйдиради. Иложи борича камроқ мурожаат қилишга ҳаракат қилади. Қизиқ, ота-онани алмаштириб бўлармиди… Тағин ота-онанинг ўзлари шуни талаб қилиб туришса-я.\n– Бирон нарса емайсанми? – деди онаси ташвиш билан. – Бу аҳволда қандай ўқийсан, болам?\n– Егим келмаяпти.\n– Чеварникига борасанми?\n– Дадам келгин, деган эди бугун.\nОрага яна жимлик тушди.\n– Ўша ёққа ўтасанми? – деди онаси ниҳоят.\n– Айтган эди.\n– Тезроқ қайтасанми? – деди онаси синиқ бир оҳангда.\nНега кўраман, деди. Нега, хўп, деб қўя қолмади. У энди онасига ачина бошлади. Унинг синиқ овози қулоғига кириб олгандай эди. Бу овоз бутун дарс давомида ҳам қулоғидан кетмади. Коридорни тўлдириб юрган қизларнинг кулгилари, суҳбатларига лоқайд қарар, дугоналарининг ҳазилларига хаёл паришонлик билан жилмайиб қўярди. Мана, яқинда тўй бўлади. Дадаси, ўзининг дадаси бу тўйга келолмайди. Унга оқ йўл, бахт тилаб кузатиб қололмайди. Бу ёқда ўйин-кулги бўлади, у ёқда дадаси ҳеч нарса бўлмаётгандай жимгина ўтиради. Тўй бошида туриши керак бўлган одам ҳатто, бегона қатори ҳам тўйга келолмайди. Вазира қачондан бери шуни ўйлайди. Бир марта онасига салгина ёрилиб ҳам кўрди. Онаси анча вақтгача бир нима деёлмади. Кейин оҳиста:\n– Ўзинг ўйлаб кўр, қизим, – деди хўрсиниб. – Бир кунлик тўй ўтар-кетар. Лекин бу ёғи нима бўлади? Кичкиналигингдан шу дадангнинг қўлидасан. Юзига оёқ қўйиш яхши бўлмас.\n– Ахир бир кунга, бир-икки соатга келса…\n– Шу бир-икки соат менинг турмушимни бузса-чи?\nВазира индамай қолди.\n– Рўзғорлик бўлганингда тушунарсан ҳали, – деди онаси яна секингина.\nВазира куёвникидан келган саруполарга ҳам, онасининг қилган сеп-сидирғаларига ҳам яйраб, қувониб қарамасди. Ҳамманинг ҳам кўзи ўтмайдиган, ҳар ким ҳам кўра олмайдиган, ҳаммага ҳам насиб қилавермайдиган бир бойлик, бир бахт бор. Бу маънавий бойлик, қалб бойлиги, бу бағри бутунлик. У ана шуни орзу қилади, узун кечаларда хаёл суриб ана шуни тилайди. Гарчи ўзи танлаган йигитга турмушга чиқаётган бўлса ҳам баъзан чўчийди.\nДарсдан чиқиб, дадасиникига кетди. Ҳовлида арқондан сакраб ўйнаётган қиз уни кўриши билан тўхтаб қолди. Кейин чопқиллаб тўрдаги уйларнинг бирига кириб кетди. Вазиранинг юраги дарвозага яқинлашгандаёқ ура бошлаган эди. Бу ерда ҳеч ким унга ёмон гапирмаса ҳам ўзини ноқулай сезар, қисилар, сиғмаётганга ўхшаб турар, қовушолмасди. У ариқ лабига бориб тўхтаб қолди.\n– Келинг, келаверинг, – ичкаридан ўрта бўй, ориқроқ бир аёл чиқиб келди. Унинг орқасида ҳалиги қизча ёввойи қараш қилиб турарди.\nАёл Вазира билан кўришди. Кейин қизига пўписа қилган бўлди.\n– Опанг-ку, нега кўришмай, индамай турибсан? Қачон ақлинг киради, қизим?\n– Кел, Мавжуда, – деди Вазира уни имлаб, кейин сумкасидан бир плитка шоколад чиқариб узатди. – Ма, ол.\n– Олсанг-чи! – деди онаси ҳам. Лекин у югурганича кўчага чиқиб кетди. Вазира шоколадни узатганича қолаверди. Аёл айвондаги стол устини артиб, уни ўтиришга ундади. Вазира стулга омонатгина ўтирар экан, қўлидаги шоколадни столнинг бир четига оҳистагина қўйди. Аёл дастурхон ёзиш тараддудида эди.\n– Овора бўлманг. Ҳеч нарсанинг кераги йўқ… Дадам ҳали қайтмадими? – Вазиранинг овози ичига тушиб кетгандай ғалати, паст эшитилди ўзига. Ўз отасини, негадир бу жойда, дада, деб аташга журъат этолмасди. Аёл индамайгина юриб стол устига уни-буни қўйган бўлди. Узум чайгани кетаётганида Вазира ўрнидан турди.\n– Мен қила қолай.\n– Йўқ, йўқ, ўтиринг. Сиз меҳмонсиз.\nДарвозадан дам-бадам мўралаб турган қизлар тапир-тупур қилишиб югуриб кетишди. Эркак кишининг овози эшитилди. Мавжуда барваста, кўркам, чакка сочларига оқ оралаган кишининг қўлига осилиб, эркаланиб кириб келди. Вазира ўрнидан туриб, унинг истиқболига юрди.\n– Кел, қизим.\n– Қалайсан? Ўқишларнинг дурустми?\n– Раҳмат. Ўзингиз яхши юрибсизми?\n– Юрибман, қизим, юрибман. Қани, ўтир, – дадаси ечинишга бўлса керак, уйга кириб кетди.\n– Овқатинглар бўлай дедими? – сўради дадаси.\n– Бекорчимасман-ку! Ишдан яқинда келдим, энди уринаман.\n– Мен кетай бўлмаса.\n– Раҳмат, борай.\n– Келиб туринг.\nБу яхши сўзлар ҳозир шу қадар совуқ, шу қадар қалбаки эдики, Вазиранинг баданларигача музлаб қолаётгандай туюлди. Дадаси уни кузатиш учун кўчага чиқди. Мавжуда ҳамон унинг бир қўлига осилиб олган, дадаси бўлса нимадир демоқчи, лекин айтолмасди.\n– Бор, столда папиросим қолибди, олиб чиқ! – деди у. Мавжуда югургилаб ҳовлига кириб кетди. Шу пайт дадаси чўнтагидан қоғозга ўроғлиқ алланарсани олди-да, шошиб Вазирага узатди.\n– Ола қол. Мендан иккалангларга эсдалик бўлсин. Олмасликни иложи йўқ эди. Бунинг устига Мавжуда чиқиб қолса дадасининг хижолат бўлишидан андиша қиларди.\n– Бекор овора бўлибсиз.\n– Нега энди? Ундай дема. Каминг бўлса айт.\n– Ҳеч нарсанинг кераги йўқ.\n– Нега энди? Отангман ахир.\n– Раҳмат, дада.\n– Хайр, бўлмаса.\n– Хайр, қизим. Бахтли бўлгин. Бахтли бўлинглар.\n– Вазира, дадангга чой дамлаб бергин, – деди ўрнидан қўзғалмай. Вазира жавоб бермади. Унинг иккита отаси бор. Лекин на унисини, на бунисини астойдил, бағри бағридан, дада, деб чақиролади. На унисига, на бунисига эркалик қилолади.\nКунлар шу хилда ўтиб, тўй куни ҳам етиб келди. Ҳовлида хотин-халаж кўп, қариндош-уруғлар ҳаммаси йиғилган, Вазира уларнинг гапларига лоқайдлик билан қулоқ солар, хаёл паришонлик билан гоҳ гапини, гоҳ қилаётган ишини эсидан чиқариб қўярди. Эрталабдан ёнига келган яқин дугоналари ҳам унинг чеҳрасини очишолмасди.\n– Кечқурун ҳам шунақа тумшайиб ўтирасанми? – деди улардан бири. Вазира зўраки илжайиб қўйди. Унинг кўзидан отасининг ўша кунги қиёфаси сира нари кетмасди. Бугун тўйлигини билади. Ўйлаётгандир. Лекин келолмайди бечора дадаси. Ўша куни секингина, худди ўғринчадек оқ йўл тилади, фотиҳа берди. Тўйга келган аммаси ҳам қовушмай, чекка-чеккада юрибди.\n– Чиройлилигингни биласанми ўзинг? – деди қизлардан бири ҳазиллашиб. Вазира яна кулиб қўйди.\n– Куёв-келиннинг бахти учун! – деб қичқирди кимдир. Қадаҳ жаранглади. Вазира энтикди. Кўз ёшлари юзига тушди. У рўмолини тўғрилаган бўлиб юзини пана қилди. Унинг юраги унсиз хитоб қиларди:\n– Бағри бутунлиги учун, денглар одамлар! Фарзандга ота-она бағридек кенг, тинч жой бўлмайди. Агар уни кемтик қилиб қўйсанглар, остонасини тилло қилиб берсанглар ҳам татимайди. Бу кемтикни тўлдиролмайсизлар. Болаларингизга бағри бутунликни тиланглар, одамлар!\nIyun 7, 2016 Iyun 7, 2016 Шарқ юлдузи\nРисолат Ҳайдарова. Учинчи башорат (тарихий ҳикоя)\nNoyabr 20, 2014 Noyabr 18, 2014 Шарқ юлдузи


Тошкентда 17 ёшли талаба бошқа талабалар томондан дўппосланиши оқибатида оламдан ўтди\n23:42 / 03.06.2017\nБир ойча муқаддам П.Ф.Боровский номидаги Тошкент тиббиёт коллежининг 1999 йилда туғилган, 17 ёшли талабаси Жасурбек Ибрагимов ўзига етказилган жароҳатлар ва ўтказилган мураккаб операцияларга дош бермасдан 1 июнь куни оламдан ўтди.\nЖасурбекнинг ота-онаси адолат истаб, барча инстанцияларга мурожаат қилишмоқда, ниҳоят, улар ижтимоий тармоқ орқали юртимиздаги барча оммавий ахборот воситаларининг ушбу фожиага эътибор қаратишларини сўраб, чиқиш қилишди.\nУшбу воқеа юзасидан ички ишлар органларига расман мурожаат қилдик ва расмий жавоб хати олмаган бўлсак-да, жабрланувчи томонининг кўрсатмаларига асосан, воқеа тафсилотларини ўқувчиларимизга ошкор этишга қарор қилдик.\nЎқув даргоҳидан қайтишда ўласи қилиб калтакланган Жасурбек ўз уйига етиб келади ва онасига қўнғироқ қилади. Унинг аҳволини кўрган ота-онаси «Тез ёрдам» машинаси чақириб, касалхонага элтишади.\nКасалхонада Жасурбек жонлантириш бўлимига ётқизилади ва кейинги кунлар мобайнида умумий ҳисобда беш марта ички органларида мураккаб операцияларни бошидан кечиради.\nЖасурбекнинг бош мияси чайқалган, юз суяклари синган, ўн икки бармоқ ичаги узилган, бутун буйраги шишлар билан қопланган, ошқозон ости бези эзилган ва бошқа органларига ҳам жиддий зарар етказилган экан, ирий бошлагани учун қорин соҳаси мушакларидан бир қисми кесиб олиб ташланади.\nАлал-оқибатда етказилган жароҳатлар ҳаёт билан мутаносиб эмаслиги ойдинлашади ва Жасурбек 1 июнь куни вафот этади.\nЖасурбекнинг онаси номидан эълон қилинган мурожаатга кўра, 3 май куни ўғлини шу коллежда ўқувчи 6 нафар безори талаба дўппослайди. Улардан 3-босқич талабаси бўлган икки нафари тарбияси бузуқ болалар рўйхатида туришини билдириб ўтади. Жасурбек ўқийдиган коллеждаги бошқа бир талабаларнинг билдиришича, безорилардан бири — И. исмли талаба «ота-онам адвокат, ҳар қанақасига мени жазодан қутқариб қолади, бу биринчи марта эмас», деб ўртоқларига мақтанган.\nВоқеа гувоҳи бўлган талабаларнинг айтишича, безорилар гуруҳига аъзо талабалардан бири — У. исмли талаба йўлда кетаётган ўғлимнинг орқасидан билдирмасдан пусиб бориб, уни қаттиқ тепиб йиқитади. Қолганлари эса ёпирилиб келиб, ерда ётган Жасурбекни оёқлари билан аямасдан тепкилашади ва У. ҳолдан тойган ўсмирни телефони ёрдамида видеотасвирга туширади.\n2–3 ой илгари гуруҳ Боровский номидаги коллежнинг бошқа бир талабасини ҳам шу тариқа калтаклашган эди, Т. исмли боланинг юзларига жароҳат етказишади, шундан сўнг уни суратга тушириб, анча вақт унинг устидан мазах қилиб, кулиб юришади.\nКоллеж талабаларининг ҳикоя қилишларича, И. ва У. кучсизроқ талабаларни доимо калтаклашган, уларнинг ота-онаси пул билан жабрланувчиларнинг оғзини ёпишади, шу билан ёпиғлиқ қозон ёпиғлигича қолиб кетаверади. Бу ўсмирлар эса калтаклаш ва бу жараённи тасвирга туширишдан, шунингдек, ҳеч бир жазога мубтало бўлишмаётганидан ҳайвоний лаззат олишади.\nЖасурбек ҳали касалхонадалигида унинг онаси бу воқеа ҳақида декан Мариэлла Туленовнадан сўраганида «ҳеч қандай қўрқинчли воқеа бўлгани йўқ», деб жавоб берган. Агар шундай бўлса, улар томонидан калтакланган ўзбек гуруҳи 2-босқич талабаси Т. нега бу ҳақда гапиришдан қўрқади?\nОнаизор ушбу ваҳшиёна калтаклаш воқеаси 3 май куни кундузи соат 12:00 дан 16:00 оралиғида Ўзбекистон Республикаси ҳарбий прокуратураси ҳамда 145-мактаб ҳудудига ёндош ҳудуда содир бўлганини аниқлаган. Калтаклаш жараёни кузатув камераларига ҳам тушган бўлиши мумкин. Гаражлар олдида стоматология клинкаси бор (Истиқбол кўчаси, 25-уй). Ушбу клиникада ишловчи ходимлардан икки нафари Нигина ва Лена исмли шифокорлар кўчада оқ кўйлакли етти нафар ўсмирни кўрганини, улардан бири қонга белангани, қолган олти бола Нигинага ўртоқларининг ўзи йиқилиб тушганини тушунтиришгани, Нигина ва Лена қонга беланган ўсмирга биринчи тиббий ёрдам кўрсатишганини билдиришган.\nЎша куни уйга етиб бориб Жасурбек онасига қўнғироқ қилганида ҳам у ўртоқлари урганини айтишга истиҳола қилиб, йиқилиб тушганини айтган. Бироқ жароҳатларни фотосуратга тушириб олган шифокорлар ҳам унинг баданидаги пойабзал изларига ишора қилиб, уни кўпчилик бўлиб калтаклашганини таъкидлашган.\nЖасурбекнинг онаси педагоглардан ўғлини калтаклашда иштирок этган олти нафар ўспириннинг фамилияларини сўраганида педагоглар уларнинг фамилияларини унга ошкор этишмаган.\nЭслатиб ўтамиз, онасининг бу мурожаати ва шикояти Жасурбек ҳали ҳаётлигида тақдим этилган.\nМисли кўрилмаган, бир норасида фарзанднинг ўлими билан якунланган оғир жиноят содир бўлди. Ҳуқуқ-тартибот органлари, албатта, ушбу воқеага панжа орасидан қарамасдан, воқеа айбдорларига адолатли жазо тайинлашади, деб умид қиламиз.\nМиробод туман ИИБнинг Кун.uz'га берган маълумотига кўра, мазкур воқеа юзасидан тергов-суриштирув ишлари олиб борилмоқда. Яқин кунлар ичида мазкур жараённинг якуний хулосаси оммавий ахборот воситалари орқали эълон қилинади.\nБиз ушбу воқеа тафсилотларини кузатишда давом этамиз.\nЖасурбек Иброҳимов иши бўйича суд ҳукми ўқиладиган сана маълум бўлди\n22:29 / 27.10.2017\nНима учун 2017-2018 ўқув йилида Тошкент Боровский тиббиёт коллежига қабул эълон қилинмади?\n01:54 / 28.09.2017\nЖасурбек Иброҳимов жиноий иши бўйича илк суд эшитуви бўлиб ўтди\n20:47 / 26.09.2017


Ўш: Милиция ходимлари учун қурилган кўп қаватли уй икки йилдан бери фойдаланишга берилмай турибди | ҚИРҒИЗИСТОН ЯНГИЛИКЛАРИ\nЎш: Милиция ходимлари учун қурилган кўп қаватли уй икки йилдан бери фойдаланишга берилмай турибди\n«Турмуш» нашри Ўш шаҳридаги Манас-Ата (аввалги ХБК) кичик туманидаги милиция ходимлари учун қурилган кўп қаватли уйнинг ҳолати ёмонлаша бошлаганини ёзди. Кўп қаватли уй ҳамон фойдаланишга топширилмаган.\nИИВнинг маълумотига кўра, 240 хонадонли уйнинг қурилиши 2015-йилнинг баҳорида бошланган. Уни қуриш учун вазирликдан 302 млн сом ажратилган.\nҚурилиш ишларига эълон қилинган тендерда ютган «ППА» МЧЖ уйни 2019-йили фойдаланишга топшириши керак эди. Бироқ «бюджет танқислиги сабаб молиялаш тўхтаб», қурилиш ишлари икки йилдан бери давом этмаган.\n*«ППА» қурилиш компаниясига 2020-йилнинг сентябрь ойидан бошлаб 19 ёшдаги Бегимай Токтоназарова эгалик қилади. 2019-йили давлат қурилиш агентлиги «ППА» МЧЖда кўплаган қонунбузарликларни аниқлаб, уларнинг лицензиясини вақтинча тўхтатган.\nБу орада кўп қаватли уй қаровсиз қолиб, биринчи қаватдаги ойналари синган. Бундан ташқари, уйнинг ҳовлисига чиқиндилар ташланган.\nЖурналистлар бу масалани кўтаргандан кейин ИИВ синган ойналарни «ППА» компанияси ўз ҳисобидан қайта тиклашини маълум қилган. Шунингдек, чиқиндилар бир ерга йиғилган.\nВазирликнинг маълумотига кўра, кўп қаватли уйнинг қурилиш ишлари 97%га битирилган. Ҳозирда уй олишга 400 нафар милиция ходими навбатда туради — уларнинг ҳар бирини ИИВнинг махсус комиссияси текшириб, кейин уйлар бўлиштирилади. Бироқ комиссия қачон текшириб битиши, уйлар қачон фойдаланишга топширилиши ҳозирча номаълум.\nАввалги мақолаДашков, турк компанияси, Мақсатдаги бузилган уйлар. Буларнинг ўртасида қандай алоқа бор?\nНавбатдаги мақолаЎш: Вилоят етакчисининг учинчи ўринбосари бўлиб Уристем Манапов тайинланди


Тошкентлик ҳуқуқ фаоли Кудрявцев устидан яна арз қилмоқчи\nБуюк Британиянинг Тошкентдаги элчихонаси Матбуот ва жамоатчилик билан алоқалар бўлими ходими Леонид Кудрявцев.\nТошкентлик ҳуқуқ фаоли Олга Краснова Буюк Британиянинг Тошкентдаги элчихонаси Матбуот ва жамоатчилик билан алоқалар бўлими ходими Леонид Кудрявцев устидан яна бир даъво аризаси киритиш ниятини билдирди.\nҲуқуқ фаоли Олга Краснова ва Константин Степанов аризасига биноан элчихона ходими Ўзбекистонда намойиш, йиғилиш ва демонстрациялар ўтказиш бўйича ўрнатилган тартибни бузганликда айбдор, деб топилган ва Мирзо Улуғбек тумани Жиноят ишлари суди томонидан энг кам иш ҳаққининг 80 баробари миқдорида жаримага тортилган эди.\nКраснова суднинг ҳукмидан қисман қониққани, шу боис энди навбатдаги даъво аризаси билан Фуқаролик ишлари бўйича судга мурожаат қилиш ниятида эканини айтди.\n- Мен фуқаролик судига Кудрявцев устидан даъво аризаси киритишга уриниб кўраман. Чунки, у мени ҳам судда, ҳам ёзма тушунтириш хатларида ҳам бир неча бор ҳақорат қилди, - дейди Олга Краснова.\nТошкентдаги Буюк Британия элчихонасининг матбуот ва жамоатчилик билан алоқалар бўлими ходими Леонид Кудрявцев 15 июл кунги суд ҳукми билан катта миқдорда жаримага тортилган эди.


Жўрабек Каримов: Рожер Федерер ўз услубига эга\n7 май, 2020, 20:28\nЖўрабек учун аёллар тенниси зерикарли\nИқтидорли теннисчимиз Жўрабек Каримов "Junior Tennis" томонидан уюштирилган интервьюда паст рейтингли ўйинчиларга молиявий ёрдам кўрсатиш таклифига нисбатан қуйидаги фикрларни айтиб ўтди.\n– Мен билан ҳали ҳеч ким бу мавзуда гаплашмаган эди. Бундан ташқари, янгиликларга қараганда, бу ишлар ҳали режалаштирилмоқда. Тимнинг гапларига мен қандай фикр билдирдим? Албатта, ҳеч қандай. Умуман олганда, менимча у ўйламасдан бундай баёнот қилган.\nБундан ташқари, теннисчимиз Рожер Федерернинг эркаклар ва аёллар ўртасидаги турнирларни бирлаштириш тўғрисидаги таклиф ҳақида ҳам тўхталиб ўтди.\n– Бу масала бўйича Диркни тўла қўллаб-қувватлайман. Шахсан мен учун аёллар тенниси жуда зерикарли туюлади. Рожер ўз услубига эга: хайрия ишларини амалга оширади, ижтимоий муҳим масалаларни кўтариб чиқади. Федерер спортдаги энг муваффақиятли кейслардан биридир.\nМенимча, Рожер Федерерга ҳамма масала бўйича маслаҳат беришади, унга ярашадиган соч турмагидан тортиб, эфирга чиқишига қадар масалаларда. "Vogue" журналининг бош муҳаррири Анна Винтур унга ўз стилини яратишда катта ёрдам берган. У доимо "US Open"да унинг жамоаси ложасида бўларди.


Исломободдаги Қизил масжид имом-хатиби Абдул Азиз ўз тарафдорларини полицияга таслим бўлишга чақирди.\n05 июл 2022, Тошкент вақти: 23:20\nМулла Абдул Азиз чоршанба оқшомида аёл кийимида масжиддан қочиб чиқаётганда хавфсизлик кучлари томонидан ҳибсга олинганди.\nАбдул Азизнинг билдиришича, айни пайтда масжидда яна мингга яқин талаба, жумладан, 600га яқин аёл беркиниб турибди. Ўнлаб талабалар қуролланган.\n4 июль куни масжиднинг мингга яқин талабаси ҳукумат кучларига таслим бўлган эди.\nТалабалар ва ҳукумат кучлари ўртасида рўй берган тўқнашувларда эса камида 16 киши ҳалок бўлди.


ҚАШҚАДАРЁ ВИЛОЯТИНИНГ ТАРАҚҚИЁТИ ЎЗИМИЗГА БОҒЛИҚ - Ўзбекистон овози газетаси\nҚАШҚАДАРЁ ВИЛОЯТИНИНГ ТАРАҚҚИЁТИ ЎЗИМИЗГА БОҒЛИҚ\nВилоят миқёсидаги кўп йиғилишларда қатнашганман. Лекин ҳеч қачон бугунгидек ҳаяжонланмаганман. Айниқса, Президентимизнинг қашқадарёликлар ҳақидаги самимий сўзлари, бизга билдирган ишонч ва истакларидан ғурурландим, кўксим тоғдек кўтарилди. Қарши ва Шаҳрисабз шаҳарлари келажагига, воҳа одамлари тақдирига дахлдор режалар барчамизни тўлқинлантирди.\nСессияда воҳа оқсоқолларидан бири ҳақли равишда таъкидлаганидек, Юртбошимиз энг мушкул, энг мураккаб даврда вилоятга раҳбар бўлиб келган эди. Ўша оғир, таҳликали кунларда одамлар қалбида эртанги кунга умид уйғотиш, иқтисодни кўтариш, ободончилик ишларини йўлга қўйиш осон кечмади. Етакчининг одамлар билан очиқ, самимий суҳбатлари, ҳамжиҳатлик туфайли вилоят қадди-бастини кўтарган, катта бунёдкорликлар амалга оширилган эди. Мустақиллик йилларида Президентимиз ташаббуси билан вилоятда кенг кўламли ислоҳотлар амалга оширилди. Бунга кўплаб мисоллар келтириш мумкин.\nПрезидентимиз сессияда Қарши ва Шаҳрисабз шаҳарларини ободонлаштириш учун 1 триллиондан ортиқ маблағ ажратилишини айтганларида, қалбимиз фахр-ифтихорга тўлди. 2013-2016 йилларда Қашқадарё вилоятининг саноат салоҳиятини ривожлантириш Дастури тўғрисидаги қарор ҳам вилоят истиқболи порлоқлигидан дарак беради.\nКатта имкониятларга, ер усти ва ер ости бойликларига эга бўлган вилоятимизни иқтисодий ва ижтимоий ривожлантиришга доимо катта эътибор бериб келинмоқда. Мустақилликнинг дастлабки кунларидаёқ Кўкдумалоқ ва бошқа нефть ҳамда газ конларини ишга тушириш биринчи галдаги вазифа қилиб белгиланган эди. Бугун Кўкдумалоқ нефть кони, Муборак ва Ғузор туманларидаги газни қайта ишлаш заводлари мамлакат тараққиётида муҳим ўрин тутмоқда. Сессияда «Шўртангазкимё» мажмуи яқинида бунёд этилаётган синтетик ёқилғилар қўшма корхонасининг мамлакатимиз иқтисодиётидаги улкан аҳамияти ҳақида ҳам алоҳида тўхталиб ўтилди.\nСессия ҳақида ўйлар эканман, ўз корхонамиздаги ишларни кўз олдимга келтираман. Жамоамиз билан янги корхонага асос солдик. Ҳозирда 70 киши меҳнат қилаяпти. Бундан ташқари, 12 киши ишлаётган қурилиш жамоасини туздик. Айни кунларда ташкилотларга пишиқ ғишт етказиб бериш баробарида, ўзимиз ҳам «Шайхали» маҳалласида намунавий лойиҳалар асосида уй-жойлар қура бошладик. Ҳозир 28 та уй-жойни қуриш ишлари жадал давом этмоқда.\nСессияда билдирилган фикр-мулоҳазалар, танқидий гаплардан келиб чиқиб хулоса чиқарадиган бўлсак, зиммамизда турган вазифалар қанчалик муҳимлигини англаймиз. Биз раҳбар сифатида ҳам, депутат ёки шу юртнинг фуқароси сифатида ҳам ўз фаолиятимизни қайта кўриб чиқиб, вазифаларни аниқ белгилаб олишимиз зарур. ЎзХДПнинг барча даражадаги ташкилотлари, халқ депутатлари маҳаллий Кенгашларидаги депутатлик гуруҳлари ҳудудларни ривожлантириш, иш ўринлари ташкил этиш, айниқса, ёшларни иш билан таъминлаш, ижтимоий ҳимояга муҳтож кишиларни қўллаб-қувватлашда ҳаётий таклиф ва ташаббусларни кўпроқ илгари суриши талаб этилади. Шунда сессияда белгилаб берилган устувор вазифалар бажарилишида, вилоятимиз барча соҳаларда барқарор ривожланишида муносиб иштирок этган бўламиз.\n«Сополли қувурлар заводи» МЧЖ раҳбари, халқ депутатлари Қашқадарё вилоят Кенгашидаги ЎзХДП депутатлик гуруҳи аъзоси.


Интернет севги ёки телефонга қарамлик - 15 Марта 2015 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2015 » Март » 15 » Интернет севги ёки телефонга қарамлик\nИнтернет севги ёки телефонга қарамлик\nҲозирги кунда интернет орқали танишув урфга киргандек гўё. Баъзи ёшларимиз учун бу ҳолат оддийдек кўринади. Лекин бундай танишувларга жиддий қарамай, кўнгил ойнасини синдираётганлар ҳам орамизда йўқ эмас.\n"Мен интернет орқали бир йигит билан танишиб қолдим. Уни мен одатдаги бекорчилардан бўлса керак деб ўйлагандим, лекин икки-уч марта суҳбатлашгач, ақлли йигит эканлигига ишонч ҳосил қилдим, деди бир куни танишим. Келинг, унинг воқеасига қулоқ тутайлик.\n… Шундан сўнг, у билан тез-тез гаплашадиган, ҳатто баъзи масалаларда маслаҳатлашадиган бўлдим. Ҳатто унинг тасвирини хаёлимда яратиб бўлган эдим. Гарчи у электрон саҳифасига суратини жойламаган бўлса ҳам кўркам йигит деб билардим. Бора-бора интернетдаги суҳбатларимиз вақти чўзиладиган, гапларимиз эса анча самимий бўлиб қолганди. Ҳатто бир марта у севги изҳор қилди. Албатта буни мен ҳазилга бурдим. Чунки, тўғрисини айтганда, интернетда танишиш, севишиш мумкинлигига ишонмасдим. Лекин вақт ўтган сари ишончим сўна бошлади.\nИнтернетга кирмаган кунларим ўзимни нимадандир сиқилгандек сезардим. Менга нимадир етишмасди. Хаёлимда эса ўша йигитнинг сўзлари айланаверарди. Оқибатда мен унга қаттиқ боғланиб қолганимни тан олишга мажбур бўлдим. Энди у билан интернетда гаплашиш менга кифоя эмасди. Юзма-юз кўришиб, гаплашгим, тўйиб суҳбатлашгим келарди. Унга уялиб шундай таклифни билдирганимда негадир хушламагандек бўлди. Бундан ажабландим. У ҳам мени кўришга ошиқади, деб ўйлагандим. Ҳафсалам пир бўлди. Учрашмаслик учун асоссиз баҳоналар топавериши менда шубҳа уйғотди ва мен интернет орқали унинг дўстлари билан танишиб, бор гапни аниқлашга қарор қилдим. Бир-иккита дўстлари билан танишдим. Маълум муддат мақсадимни айтмай, гаплашиб юрганимдан сўнг бир куни гап орасида у ҳақида суриштирдим. Шунда улар менга бу йигитнинг ғирт бекорчилигини, қизларнинг бошини қотиришни яхши кўришини, интернет орқали жуда кўпчиликка севги изҳор қилганини айтиб қолишди. Ўша онда юрагимда нимадир узилгандек бўлди. Ўзимни алдангандек, хўрлангандек ҳис қилдим.\nШундан сўнг қанчалик азоб чекмай, унинг хатларига жавоб бермай қўйдим. Ростини айтганда почтага кириб, унинг хатларини ўқиш менга битмас-туганмас завқ бағишларди. Негадир ҳатто келажакдаги ҳаётимни ҳам у билан боғлай бошлагандим. Энди бўлса ҳаммаси тугаганлигини тан олиш оғир эди.\nБир куни чидай олмасдан ундан келган хатларни очиб, ўқиб кўришга аҳд қилдим. Ўқигач, юрагим баттар оғриди. Чунки у мени ҳақиқатдан севиб қолганини, ёзишмаларимсиз ўзини ёлғиз ҳис қилаётганини ёзган эди. Шунда мен ҳам чидай олмасдан жавоб ёздим. Ёзишмаларимиз қайта бошланди. Ажабо, мен аввалгидек хурсанд эдим. Интернетда ёлғондан бўлса-да, севилиш ва севиш менга бахт ҳиссини туҳфа этганди.\nМен энди шу йўсинда кун кечиришга розилигимни ҳис қиляпман. Интернетга кириб, у билан гаплашмаганим куним суҳбатларимизнинг хумори тутади. Энди у билан учрашмасам ҳам фақат интернетда гаплашиб юришга ҳам розиман”...\nҲа, ҳаётимизда учраб турадиган бундай воқеалар ҳар кимни ўйлантириши табиий. Хаёлидаги ёрининг васлини кўрмай туриб, қалбидан унга жой бериб бўлган. Ҳижрон азобида қийналаётган, ҳаёт билан хаёлни ажрата олмай, боши берк кўчада адашиб юрганлар орамизда топилади. Лекин кунни мана шундай мазмунсиз ўтказиб, келажакда пойдевори қулайдиган иморат қураётганларини наҳот тушуниб етмасалар?..\nТелефонга қарамликнинг охири вой бўлишни унутмаслик лозим.\nКатегория: Hikoyalar to'plami | Просмотров: 1034 | Добавил: Sherlaruz.CoM | Теги: хикоя, HAYOTIY HIKOYALAR, Hikoya, хикоялар, ХАЙОТИЙ ХИКОЯЛАР, bo'lgan voqealar, хадислар, Hikoyalar, булган вокеалар, xadislar | Рейтинг: 0.0/0


Қозоғистон бош прокурори болаларга нисбатан жинсий зўравонлик сабабларини тушунтирди\n16:44 / 11.06.2015\nҚозоғистонда қонунийлик, тартиб-интизомни таъминлаш ва жиноятчиликка қарши кураш бўйича мувофиқлаштирувчи кенгаш йиғилиши чоғида мамлакат бош прокурори Асқат Довулбоев кичик ёшдаги болаларга нисбатан зўравонлик ҳолатларининг келиб чиқишига сабаб бўлаётган асосий омилларга тўхталиб ўтди. Унинг фикрича, бунга ичкиликбозлик ва қуйи ижтимоий мақом туртки бўлмоқда.\n“Бутун аҳоли, шу жумладан, болаларнинг ҳам ижтимоий тармоқларга чиқиш имкониятлари чекланмаган. Тармоқларда улар шу турдаги видеолавҳаларни кўради ёки тарқатади. Интернет уюшмасининг охирги ҳисоб-китобларига қараганда, Қозоғистонда болаларга нисбатан зўравонлик саҳналари акс этган порнографик материаллар кенг тарқалмоқда. Бошқа омиллардан бири ичкиликбозликдир. Бу турдаги жиноятларнинг аксарият қисми маст ҳолда содир этилади. Халқаро соғлиқни сақлаш ташкилоти маълумотларига қараганда, биз Марказий Осиё давлатларида ичкиликбозлик бўйича биринчи ўринларда юрамиз. Кенг тарқалган омиллар сирасига яна оилаларнинг қуйи ижтимоий мақоми киради; бундай оилаларда тарбияланган болалар зўравонлик қурбонига айланиши мумкин”, – унинг сўзларини келтиради BNews.kz.


ЎзА - Аскар оналари шарафланди\n13.01.2017 15:26 Ватан ҳимояси – муқаддас бурч\nЎзбекистон Республикаси Конституциясининг 52-моддасида “Ўзбекистон Республикасини ҳимоя қилиш – Ўзбекистон Республикаси ҳар бир фуқаросининг бурчидир. Фуқаролар қонунда белгиланган тартибда ҳарбий ёки муқобил хизматни ўташга мажбурдирлар”, деб белгилаб қўйилган.\nБухоро вилоятида ҳарбий хизматни ўтаётган Бобур Рўзиқулов пойтахтимизнинг Чилонзор туманида ўсиб-улғайган. Бобур командирлари ва сафдошлари ишончини оқлаб, барчанинг эътиборига тушди. Ўғли ҳақидаги илиқ фикрларни эшитган ота-онанинг қувончини айтмайсизми?! Бобур оилада тўрт ўғилнинг иккинчиси. Сожида опа ўғли Бобурнинг ҳарбий хизматда кўрсатган фаоллиги сабаб Ўзбекистон Республикаси Қуролли Кучларининг 25 йиллиги ва 14 январь – Ватан ҳимоячилари куни муносабати билан "Аскар оналарини шарафлаймиз" деб номланган маънавий-маърифий тадбирга таклиф этилганидан кўнгли тоғдек кўтарилди.\nЧилонзор тумани ҳокимлиги, туман хотин-қизлар қўмитаси, Республика Маънавият тарғибот маркази, "Маҳалла" хайрия жамоат фонди туман бўлимлари, "Камолот” ёшлар ижтимоий ҳаракати туман кенгаши ва бошқа ташкилотлар ҳамкорлигида ташкил этилган тадбирда ёзувчи ва шоирлар, санъаткорлар, ҳарбий хизматчилар, ҳарбий хизматни ўтаётган аскарларнинг ота-оналари, маҳалла фаоллари ва ёшлар иштирок этди.\nЧилонзор тумани ҳокимининг ўринбосари, туман хотин-қизлар қўмитаси раиси Н.Абдураҳимова ва бошқалар мамлакатимиз суверенитети ва чегараларимиз дахлсизлигининг кафолати бўлган миллий армиямизда ҳарбий хизматчилар ва муддатли ҳарбий хизматни ўтаётган аскарларга барча шароит яратиб берилаётганини таъкидлади. Айниқса, бу жараёнда ҳарбий тизимда амалга оширилаётган изчил ислоҳотлар юртимизда тинчлик-осойишталикни таъминлаш ва халқимиз фаровонлигини оширишда юксак самаралар бераётир.\n– Давлатимиз раҳбари Шавкат Мирзиёевнинг 2016 йил 20 декабрдаги фармойишига мувофиқ мамлакатимизнинг барча ҳудудларида маънавий-маърифий тадбирлар ўтказилмоқда, – дейди Республика Маънавият тарғибот маркази Чилонзор тумани бўлими бош мутахассиси Нилуфар Абдуллаева. – Бугунги тадбир аскар оналарини шарафлашга, бу мўътабар зотларга миннатдорлик билдиришга қаратилгани билан аҳамиятлидир. Тадбир ёшлар қалбида Ватанга муҳаббат, миллий армиямиз ва ҳарбий хизматчиларимизга ҳурмат туйғуларини мустаҳкамлашда муҳим аҳамият касб этади.\nТадбирда аскар оналарига эсдалик совғалари топширилди. Таниқли санъаткорлар ва ёш ижрочилар иштирокида концерт намойиш этилди.


Илк ўрта асрлардаги Чоч тараққиётига Сўғднинг таъсири | Shosh.uz\nБош саҳифа » Тошкент-2200 » Илк ўрта асрлардаги Чоч тараққиётига Сўғднинг таъсири\nТарихий Чоч Ўрта Осиёдаги йирик деҳқончилик воҳаси (Чирчиқ ва Оҳангарон дарёлари ҳавзаси) ва кўчманчи чорвадорларнинг ҳудудлари кесишган ўзига хос маданиятга эга минтақа ҳисобланади.\nЧоч ҳақидаги илк ёзма маълумотлар Қанғ давлати ва ундан мустақил давлатлар ажралиб чиқиши даврига тўғри келади. Чоч (c’c) атамаси дастлаб II – III аср биринчи ярмига оид Чимкент яқинидаги Култепа шаҳри харобасидан топилган пишган ғиштга сўғдий ёзувда ва 262 йилга оид Сосоний подшоси Шопур I нинг «Кабайи Зардушт» битигида учрайди. Унда Чоч мулки Сўғд ва Чочистон тоғлари қадарлиги таъкидланади. Уралдаги Кечево қишлоғидан топилган III-IV асрларга оид идишда ҳам сўғдий ёзувда “Чоч халқига тегишли….буюмлардан” деб битилган. Ёдгорлик эса Чочдан бўлган хионий ҳукмдорига тааллуқлидир. Сосоний ҳукмдори Хурмузд IV бошқарувининг 6-йили (584-585 йиллар)га оид кумуш драҳмаларида, VI-VIII асрларга мансуб Турк хоқонлиги даври воҳа ҳукмдорларининг турк-сўғд намунасидаги тангаларида ҳамда Қанҳа шаҳри харобасидан топилган сопол идишдаги турк руний битигида ҳам Чоч атамаси учрайди.\nЧоч илк ўрта асрлар Хитой манбаларидан 550-570 йилларда Вэй Шоу (506-572) томонидан ёзилган “Вэй шу” солномасининг 102-бобида Чжэшэ (Чиачиат) давлати сифатида тилга олинади. Бу маълумот VII асрга оид “Бэй ши” солномасида ҳам такрорланади. Уларда келтирилишича, 437 йилда мустақил Чочдан Хитойга элчилар борган. Бошқа Хитой манбаси “Тундяне”да Чоч давлатининг Суй сулоласи (581-618) билан дипломатик алоқаси тилга олинади. Қолаверса, Сўғд каби Чоч ҳукмдорлари ҳам келиб чиқиши юэчжиларга бориб тақалувчи чжаоулар хонадонига мансуб бўлишган.\nБуюк ипак йўлида Шарқни Сўғд билан боғлашда Чочнинг ўрни аҳамиятли эди. Сўғдийларнинг Чочга кириб келиш жараёнини милоддан аввалги VI асрлардан бошланган ва милодий IX асргача тўрт босқичда давом этган: 1) мил. авв. VI асргача, яъни илк савдо йўллари орқали; 2) мил. авв. IV асрдан мил. III асргача, асосан сиёсий ва иқтисодий алоқалар кучайиши орқали; 3) III-VIII асрларда яқин сиёсий ва этно-маданий муштараклик орқали; 4) VIII-IX асрлар араб фатҳи ва кейинги тарихий жараёнлар орқали. Айни шу даврлардаги сўғдийларнинг шимоли-шарқ йўналишидаги ҳаракатлари давомий бўлиб, бу ҳаракат Усрушона, Чоч, Еттисув, Қашғар, Хўтан каби йўналишларда кечган. Чочда эса сўғдийлар ўзлари учун қулай бўлган тоғли ва тоғолди ҳудудларига жойлашганлар. Натижада янги манзилгоҳлар пайдо бўлган. Воҳанинг туб аҳолиси саклар ҳам мил. авв. 1 минг йиллик 2-ярмидан ўтроқлашиша борганлар. Сўғдийлар халқаро савдо–жараёнларига чочликларни ҳам тортади. Дунгхуангнинг Сунгхуа қишлоғида яшаган ўртосиёлик муҳожирлар қаторида чоч – “ши”ликлар Ши Шулўдан, Ши Мопўлар номларини хитой тарихчиси Ли Минвэй «Суйтан сичау чжилу» асарининг 217-бетида келтиради. IX асрга оид Шарқий Туркистондан топилган сўғдий тилдаги «Халқлар рўйхати» (“Нафнамак”) асарида ҳам сўғдийлар, бухороликлар қатори чочликлар ҳам тилга олинади. Бу эса сўғдийлар ва чочликларнинг Ипак йўлидаги узоқ йиллик ҳамкорликдаги фаолиятидан дарак беради.\nАсрлар давомида воҳадаги туркий қавмлар сўғдий маданиятнинг кўп қирраларини ўзлаштириб бордилар. Бу Чочда шаҳарсозлик, ҳунарманчилик ва ёзув маданияти анъаналарида акс этди. Улар урбанистик жараёнларга ҳам ўз таъсирини кўрсатди. Тоғолди ҳамда Парак (Чирчиқ) ва Илоқ (Оҳангарон) бўйларида Фарнкент, Заркент, Нукент, Номданак, Невич, Новдак, Бинокат, Чинончкет, Харашкент, Тункент, Тўқкент каби сўғдий ва Алханжас, Абрлиғ, Арбилах, Намудлиғ, Ганнаж, Йалапан, Итлиғ, Олмалиқ каби туркий шаҳар ва қишлоқлар қад ростлади. Ҳудуддаги маҳаллий меъморчилик анъаналари сўғдий меъморий ечимлар билан бойиди. Чоч сўғдий ва туркий маданиятларнинг ўзига хос синкретик минтақасига айланди.\nЧочдаги туркийлар ўз динлари тангричилик ва шаманизмдан ташқари сўғдийларнинг зардуштийлик динини ҳам қабул қилиб, диний бағрикенглик намунасини кўрсатдилар. Бу ҳақда Хитой манбалари хабар беради. Уларда ёзилишича, Ши вилоятида бир бино бўлиб, унинг ичида дўнглик бор. Ҳар йили кўмиш маросими ўтказилади: «Бу дўнгликка олтин идишда ҳукмдор ота-оналари (балки қариндош -уруғларини ҳам – А.О.) куйдирилган суякларининг кули қўйилади, сўнгра (ҳозир бўлганлар) тахт атрофида айланишиб, иффорли гуллар ва турли меваларни сочишади. Ҳукмдор эса ўз аъёнлари билан қурбонлик қилинган гўштни дастурхонга қўяди». Бу маълумотлар чочликлар ҳам сўғдийлар каби зардуштийлик динига эътиқод қилиб, унинг одатларини турли кўринишларда амалга оширганликларидан гувоҳлик беради. Зардуштийлик милоддан аввалги 1-мингйиллик иккинчи ярмидан сўғдийлар томонидан Чочга кириб келган ва воҳаси кенг тарқалган. Буни ушбу ҳудуддан топилган остадон намуналари ҳам тасдиқлайди. 1871 йилда илк остадон намунаси Тошкентдан, сўнггиси эса 2001 йил Тўйтепа ҳудудидан топилган. Чочда, ҳатто, христианлик жамоалари ҳам бўлган. Диний ибодатхоналар билан боғлиқ Чирчиқ воҳасидаги Динбағинкет (Динфағинкент), Фарнкет, Хварашкент каби шаҳарлар мавжудлиги бунга мисол бўлади.\nСўғд ва Чоч ҳудудлари илк ўрта асрларда, жумладан эфталитлар даври (IV-V асрлар)дан бир-бирига яқин этнослар шаклланган. Турк хоқонлиги (VI-VII асрлар) даврида бу ўлкаларда туркий тилли қабилалар ва сўғдийлар яшаган. Фақат Сўғдга нисбатан Чочда Фарғона ва Еттисув каби туркийлар салмоғи кўпроқ бўлган. Шундан бўлса керак, араблар Ғарбий Турк хоқонлигидаги барча аҳолини, хатто сўғдийларни ҳам “турк”лар деб билганлар.\nМинтақаларда суғорма деҳқончилик, чорвачилик ва тоғолди ҳудуди хўжалиги деярли бир даврда, бир хил даражада ривожланган. Шу боис ҳам четга маҳсулот чиқариш ва четдан маҳсулот келтириш минтақа иқтисодий тараққиётини шакллантирган. Эфталий даврида Чоч ва Илоқ шаҳарлари стратегик шаҳарлар бўлиб, давлат миқёсида металл хом ашёсидан қурол-аслаҳалар ва бошқа маҳсулотлар ишлаб чиқарилган. Бу даврида Чочда ҳам товон эвазига келтирилган сосонийларнинг кумуш тангалари асосий муомала воситаси бўлганлиги кузатилади.\n555 йилда Истеми ябғу қўшинлари Сирдарё бўйларига етиб келди. Сосоний шоҳи Хусрав I ва Истеми ябғу ўртасида шартнома имзоланди. Аммо, эфталитлар қаршилиги Истеми режаларига путур етказди. Истеми ябғу аввал эфталитларни даф этиб, сўнг аварларга қарши юришга қарор қилган. У Чоч ва Сўғдни эгаллаб, Зарафшон бўйига қадар етиб борган. 567 йилдаги Бухоро яқинидаги ҳал қилувчи жангда эфталийлар батамом тор-мор келтирилди. Чоч дастлаб Турк хоқонлиги, 603 йилдан Ғарбий Турк ябғу ҳоқонлиги таркибида бўлди ва маҳаллий ҳукмдорлар томонидан бошқарилди. Н.Я. Бичурин маълумотига кўра, Чочни ўша даврда Дэле Тяньчжи (Фужи) бошқарган ва у мустақил равишда Хитой билан дипломатик алоқаларни йўлга қўйган. Чоч ҳукмдорлари ўз пойтахтини туркларга яқин бўлган шимоли-шарқий ҳудудга кўчиришади. 618 йилда ҳокимиятга келган Ғарбий Турк ябғу хоқони Тўнябғу ўзига тобе мулкларда сиёсий, ҳарбий ва маъмурий ислоҳотлар ўтказган ва солиқлар устидан назорат қилувчи ноиблар – тудунларни тайинлади. Элтариш хоқон эса ўз навбатида Ғарбий Турк хоқонлигини ўн аймоққа бўлди. Оқибатда Чоч икки қисмга ажралади. Деҳқон ва ҳунарманд шимоли Чоч тудунлар томонидан, маъданга бой жануби Илоқ эса «деҳқон» ҳукмдорлар томонидан бошқарилган бўлди.\nШарқий ва Ғарбий Турк хоқонликлари ўртасидаги кураш натижасида VII асрнинг 40-50-йилларига келиб, Чоч маълум сиёсий мустақилликка эришди. Сўғд бошчилигидаги Ўрта Осиё мулклари иттифоқи шакллана бошлади. Бундан мақсад Ипак йўлининг Самарқанд, Чоч, Фарғона йўналишини назорат қилиш эди. Бу йўналиш Еттисув ва Шарқий Туркистонни боғлаган. Шу йўналишда савдо қилувчи маҳаллий савдогарлар эса хоқонлик хазинасига катта даромад келтирганлар.\nСўғд ва Чоч ўртасидаги алоқалар Чочда деҳқончилик ва ҳунарманчиликни янада ривожлантирди. Чочнинг минтақадаги нуфузи ортди. Ўлканинг сифатли маҳсулотлари ички ва ташқи бозорларда шуҳрат қозонди. Ёзма манбаларга кўра бу даврда воҳада 255 атрофида манзилгоҳлар, 30 дан зиёд қалъа ва шаҳарлар қад ростлаган. Чоч ва Илоқ ўзаро экинзор ва боғлар билан туташган воҳага айланди.\nСўғд мулки ихшидлари Ўрта Осиё мулклари билан дипломатик алоқалар ўрнатиб, элчилар алмашишган. Афросиёб деворий тасвирларидаги ёзувда Самарқандга Сўғд ихшиди Вархуман ҳузурига келган Хитой ва Чоғаниён элчилари қаторида чочлик элчи ҳам зикр этилган. Сўғд ва Чоч ўртасидаги сиёсий муносабатлар араб фатҳи даврида янада фаоллашди. 712 йилда Қутайбанинг Сўғдга юриши, ихшид Гўракнинг мадад сўраб Чоч, Фарғона ва Шарқий Турк хоқонлигига мурожаат қилишига сабаб бўлди. Самарқандни қўлга киритган Қутайба 712-715 йилларда Чочга ҳам юриш қилди. Панч вилояти ҳокими Деваштич Чочга элчи юборади. Сўғд ёзма ёдгорликларидан Муғ тоғи архивидаги А-14 ҳужжатида худди шу воқеа акс этган. Унда Чоч ҳукмдори (чачаник хвабу) га ва тудунига, Фарғона тутуғи орқали Фарғона подшосига ва Шарқий Турк хоқонига мактуб топширилгани ҳақида маълумотлар бор.\nМаданият соҳасида ҳам Сўғд ва Чоч ўртасида муштараклик мавжуд эди. Сўғд ёзуви ва тили бутун минтақада бўлгани каби Чочда ҳам амалда бўлган. Чоч подшолари ва ҳукмдорлари сўғд ёзувида ўз тангаларини зарб эттирганлар. Бироқ, “Чоч” деб ёзилган Қанҳа битиги ва ҳозирги Бекобод ҳудудидан топилган турк-руний ёзма ёдгорликлари бу ҳудудда сўғдий ёзуви баробарида турк-руний ёзуви ҳам амал қилганлигини кўрсатади. Чоч аҳли Муқаддасий ёзишича, сўғдийдан ташқари ўзларининг хайтал (эфтал) маҳаллий тилларида гаплашганлар. Бу тил сўғдийлашган туркий тил бўлиши эҳтимол.\nХулоса қилиб айтганда, ягона макон ва Ватанда яшаган ўртаосиёликлар асрлар давомида ҳамжиҳат бўлиб, ўзбек халқи ва унинг давлатчилиги пойдеворига асос солганлар. Илк ўрта асрлардаги Сўғд ва Чоч муносабатлари бунга мисолдир.\nTags Toshkent Сўғд турк Чоч Шош\nPrevious Мутафаккирлар. Муҳаммад ибн Исмоил Бухорий (810–870)


Моддий маданий мерос объектларидаги реклама - Истеъмолчилар ҳуқуқларини ҳимоя қилиш Агентлиги\nАрхеология санъати ёдгорликлари, масжид ва мадрасалар, маданий тарихий иншоотлар, ноёб ва қадимий осори-атиқалар мамлакатимизнинг миллий бойлиги ва фахри ҳисобланади. Бизнинг вазифамиз эса ўтган асрлардаги бой моддий маданий мерсони асл ҳолида асраб-авайлашдан иборат.\n“Реклама тўғрисида”ги Қонуннинг 20-моддасига кўра, моддий маданий мерос объектларида ташқи рекламани жойлаштириш тақиқланади. Бу меъёр асрлар давомида авлоддан-авлодга ўтиб келаётган тарихи обидаларни асраб-авайлаш мақсадида мустаҳкамланган. Бироқ Ўзбекистон Республикаси Монополияга қарши курашиш қўмитаси ҳузуридаги Истеъмолчилар ҳуқуқларини ҳимоя қилиш агентлигининг ўрганиш натижалари ҳар доим ҳам бунга амал қилинмаётганлигини кўрсатди. Агентлик томонидан республика бўйича 386 та моддий маданий мерос объектларида ташқи рекламани жойлаштириш бўйича ўрганишлар олиб борилди. Натижаларга кўра, тарихий обидаларга 25 дан ортиқ ҳолатда рухсатсиз реклама жойлаштирилганлиги аниқланди. Маданий тарихий ёдгорликларни асраб-авайлашга етказилган катта зарарлар – баннерлар, турли ўлчамдаги билбордларни ўрнатиш, уларга мих қоқиш, симлар билан осиш ва бошқа усуллар билан ўрнатишдан иборат бўлди. Бу қонунга хилоф ҳаракатларнинг барчаси, биринчи навбатда давлат муҳофазасида бўлган моддий маданий мерос объектларига зарар етказилишига олиб келади.\nБУХОРО: Энг кўп қоидабузарликлар очиқ осмон остидаги музей сифатида эътироф этилган тарихий Бухоро шаҳрида аниқланди. 1858-1859-йилларда қад ростлаган Иброҳим Охунд мадрасаси (М.Амбар кўчаси, 117-уй) девори бўйлаб бир вақтнинг ўзида бир неча: газлама устахонаси, гўзаллик салони ва маиший техникани таъмирлаш бўйича ташқи эълонлар жойлаштирилган. XIX асрда қурилган Сайфуддин карвон саройида гилам тўқиш мактаби бўйича ташқи реклама осилган. Бухоронинг тарихий маркази – XVI асрга оид (1534-1535 йиллар) Тоққи Саррафондаги жаҳонга машҳур анъанавий ёпиқ бозорда ҳам бир қатор реклама конструкциялари ўрнатилган ва эълонлар берилган.\nҲурматли истеъмолчилар, шуни ёдда тутиш керакки, моддий маданий меросга зарар етказилишига йўл қўйилмайди. Агар сиз шу каби тартиббузарликка гувоҳ бўлсангиз Ўзбекистон Республикаси Монополияга қарши курашиш қўмитаси ҳузуридаги Истеъмолчилар ҳуқуқларини ҳимоя қилиш агентлигининг телеграм канали bexato_reklama.bot боти орқали хабар беришингизни сўраймиз.\nCategories: Маънавият ва маърифат, Реклама фаолияти, Фаолият, Янгиликлар 07.12.2021


Ўзбекистон Россияга тўқимачилик маҳсулотлари экспортини 2 баробарга оширмоқчи\n19:48 / 03.11.2015\nЎзбекистон яқин йилларда Россияга тўқимачилик маҳсулотлари экспортини 2 баробарга кўпайтиради, деб хабар бермоқда “Ўзбекенгилсаноат” ДАК вакили Sputnik нашри мухбирига.\nКомпания вакилининг айтишича, компания Россиянинг етакчи компаниялари билан 2015-2016 йиллар учун калава ип ва тайёр маҳсулот етказиб бериш бўйича музокаралар олиб бормоқда.\n“Бир неча ўнлаб Россия компаниялари бизнинг маҳсулотни сотиб олишга қизиқиш билдирмоқда. Улар синов партиялари сотиб олиб, улар асосида маҳсулот сифати ва унинг логистикасини ўрганишга тайёрланмоқдалар ва шундан кейин узоқ муддатли шартномалар ва катта ҳажмли харидлар ҳақида қарор қабул қилишмоқчи”, деб айтди компания вакили.\nБугун кунда Россия ва МДҲ давлатлари Ўзбекистон тўқимачилик корхоналари маҳсулотларининг йирик импортёрлари ҳисобланадилар. Уларнинг зиммасига барча экспортнинг 51 фоизи тўғри келади, 21 фоиз маҳсулот Жанубий Осиёга, 12 фоиз – Европага, 8 фоиз маҳсулот Яқин Шарқ ва Африкага юборилади.\n2015 йил натижаларига кўра Ўзбекистон 1 млрд доллардан кўпроқ қийматга тўқимачилик маҳсулотларини экспорт қилишни режалаштирмоқда. Жорий йилнинг 9 ойи натижаларига кўра, хорижга 495 млн долларлик калава ип, 170 млн долларлик тайёр трикотаж маҳсулоти, 90 млн долларлик газлама ва 17 млн долларлик ипак маҳсулотлари юборилган.


Ипак саноатининг довруғи қачон тикланади?\nХалқимиз ипак қуртини етти хазинанинг бири, дея алоҳида эъзозлайди. Зотан, марвариддек оппоқ пилла ҳам, шойи, атлас, адрас каби кўркам матолар ҳам табиатнинг мўъжизаси бўлмиш ипак қурти маҳсулидан яралади. Фақат у пиллачининг қалб қўри, мислсиз меҳнати эвазига бунёд бўлади. Бироқ кейинги йилларда касаначилар орасида ипак қурти парваришлашга иштиёқ сўниб, пиллачиликнинг шуҳрати ҳам пасайгани бор гап. Шундай бир пайтда Президентимиз томонидан 2017 йил 29 мартда “Ўзбекипаксаноат” уюшмаси -фаолиятини ташкил этиш чора-тадбирлари тўғрисида”ги қарори қабул қилингани айни муддао бўлди.\nУшбу ҳужжатга мувофиқ, тармоқни комплекс ривожлантиришга қаратилган яхлит ташкилий-технологик тизим барпо этилди. Яъни таркибида 210 га яқин корхона ва ташкилотларни бирлаштирган “Ўзбекипаксаноат” уюшмаси тузилди.\nХўш, янги тузилма ўзбек ипакчилиги довруғини тиклаш учун қандай амалий чора-тадбирлар кўраяпти? Унинг самараси кўзга ташланаяптими? Ҳар ҳолда, жорий пилла мавсуми якунланиб, қишлоқ хўжалигининг илк ҳосили тарозига тушди.\n— Буюк Ипак йўлида жойлашган Ўзбекистонда пиллачилик соҳаси кўп асрлик анъанага эга, — дейди “Ўзбекипаксаноат” уюшмаси раиси Баҳром Шарипов. — Бу ерда тайёрланган ипак маҳсулотлари қадим-қадимдан дунёга маълуму машҳур. Аммо бугунги кунда пилла етиштириш, уни чуқур қайта ишлаш ва экспорт қилиш борасидаги кўрсаткичлар мавжуд имконият даражасида эмас. Юртимизнинг қулай табиий-иқлим шароити, давлатимиз томонидан соҳага қаратилаётган эътибор республикамизда пиллачиликни янада ривожлантириш, мазкур жабҳада дунёда етакчи ҳисобланган Хитой, Япония, Жанубий Корея сингари давлатлар орасидан мустаҳкам жой эгаллаш имконини беради.\nМаълумотларга қараганда, мамлакатимизда охирги йилларда 450 минг қутидан ортиқ ипак қуртлари парваришланиб, 26 минг тонна пилла етиштирилмоқда. Табиий савол туғилади: бу озми ёки кўп? Албатта, кам. Буни мутахассислар озуқа базасининг етарли эмаслиги билан изоҳлашади.\nГап шундаки, айни пайтда 51 минг гектар майдондаги тутзорлар ҳамда 80 миллион туп тут қаторлари мавжуд бўлиб, уларнинг ҳосилдорлиги ҳам кўнгилдагидек эмас. Бир қути ипак қурти парвариши учун 1200 килограмм тут барги керак бўлади. Бунча баргни эса 25 сотихдаги тутдан олиш мумкин экан. Шу маънода, вазиятни ўнглаш учун нима қилиш керак? Яна суҳбатдошимизга юзланамиз.\n— Чиндан ҳам, пиллачилик ривожи, кўп жиҳатдан, кафолатли озуқа базасига боғлиқ, — дейди Б. Шарипов. — Очиғи, тутзорларда тегишли агротехника тадбирлари ўз вақтида амалга оширилмаганлиги, озуқа қиймати юқори бўлган тут кўчатларини экиш талаб даражасида ташкил этилмаганлиги оқибатида дарахтлар туп сони, уларнинг ҳосилдорлиги борган сари пасайиб келган. Бу каби салбий ҳолатга чек қўйиш мақсадида мавжуд тутзорлар уюшмамиз балансига ўтказилаяпти. Эндиликда тут плантациялари хатолари тузатилиб, кўчатлар тўлиқлигига эришилади. Бундан ташқари, ҳар йили янги тутзорлар барпо этилади. Шу мақсадда хитойлик мутахассислар билан ҳамкорликни йўлга қўйдик. Улар юртимиз иқлим шароитига мос, совуққа чидамли, ҳосилдорлиги юқори бўлган тут ниҳоллари етказиб беришади. Бу каби чора-тадбирлар йилда икки марта пилла етиштириш имконини яратади. Бу аввалги мавсумда Сурхондарё вилояти шароитида синовдан муваффақиятли ўтди.\nТут аслида барака дарахти эканлигини кўпчилик билмаса керак. У жой танламай, ҳар қандай ерда ўсавергани туфайли шундай ном олган экан. Тут чиндан ҳам номига мос дарахт. Унинг барги ипак қурти учун озуқа бўлса, меваси шифобахш неъмат саналади. Ёғочи, новдалари қурилиш, мебелсозликда қимматбаҳо хом ашёдир. Хитойда эса унинг барра баргларидан чой олиш технологияси яратилганига нима дейсиз?!\nИмпортга не ҳожат?\nҚарорга мувофиқ, жорий этилаётган янги тизимга кўра, пиллачилик мавсумий тармоқдан доимийга айлантирилаётгани диққатга сазовор. Бунга қўшимча йўналишларни ўзлаштириш эвазига эришилади.\nГап шундаки, ҳар беш гектар тутзор олдида намунавий ипак қурти боқиш мажмуалари бунёд этилади. Уларда ўртача 60 тадан янги иш ўрни яратилади. Тутзор ораларида иккиламчи фаолият турлари, жумладан, сабзавотчилик, чорвачилик, паррандачилик, асаларичиликнинг йўлга қўйилиши наинки пиллачилар доимий даромад манбаига эга бўлишига, балки ички ва ташқи бозорга харидоргир маҳсулотлар етказиб бериш ҳажмини кўпайтиришга хизмат қилади.\nТаҳлилларга қараганда, тармоқ ривожини ортга тортаётган масалалардан яна бири сифатли ипак қурти уруғи етарли миқдорда етказиб берилмаётганидир. Негаки, ҳозирги пайтда “кумуш тола” етиштириш учун зарур бўладиган уруғнинг 50 фоизи импорт эвазига таъминланаяпти.\nИмпорт улушини босқичма-босқич камайтириб, ипак қурти уруғи етиштиришни кўпайтириш мақсадида мавжуд 20 та ихтисослаштирилган маҳаллий корхонада келгуси йилдан модернизациялаш тадбирларига киришилади. Бу жараёнда нафақат хорижнинг энг илғор технологияларини, балки соҳада юқори малака ва тажрибага эга мутахассисларни ҳам жалб этиш кўзда тутилгани қувонарлидир.\nКелгусида корхоналар ипак қуртининг саноатбоп зот ва дурагайлари уруғини етказиб бериш билан чекланмайди. Аксинча, шу кундан эътиборан уларнинг асосий иш мавсуми бошланади. Яъни фермер хўжаликлари ва касаначилар фаолиятини яқиндан кузатиб, ипак қуртларининг яшовчанлиги, уларнинг ривожланиши, ипакчанлигини мунтазам мониторинг қилиб боришади. Шу тариқа йўл қўйилган хато ва камчиликлар аниқланиб, уларни бартараф этиш чоралари кўрилади. Мақсад 2021 йилдан бошлаб пиллачиларга маҳаллий зот ва дурагайларни тўлиқ етказиб беришга эришишдир.\n— Жаҳон тажрибасидан маълумки, пилла етиштириш ўзига хос фаолият тури бўлиб, унда муваффақиятга эришиш ишни тизимли йўлга қўйишга боғлиқ, — дейди Б. Шарипов. — Шу боис юртимизда занжирсимон усул амалиётга татбиқ этилаяпти. Яъни таркибида камида 4-5 корхонани бирлаштирган пиллачилик-кластерлари яратилади. Уларда ипак қурти озуқасини етиштиришдан тортиб, пилла олиш, ипак йигириш, мато тўқиш ва ундан тайёр маҳсулот ишлаб чиқаришгача бўлган барча босқич қамраб олинади. Бугунги кунда 60 та ана шундай лойиҳа тайёрланган бўлиб, улар юртимизнинг қайта ишлаш корхоналари мавжуд бўлмаган ҳудудларида ишга туширилиши кўзда тутилган. Бу каби саъй-ҳаракатлар яқин беш йил ичида ипакчилик мамлакатимизда энг тараққий этган соҳалардан бирига айланишига пойдевор яратишига ишончим комил.\nАмалиётга занжирсимон усул татбиқ қилинаётгани бежиз эмас. Чунки тармоқда даромаднинг асосий қисми тайёр маҳсулотни ишлаб чиқарганлар зиммасига тушади. Оддий арифметика. Жаҳон бозорида бир килограмм ипакнинг баҳоси 38 — 40 АҚШ долларига тенг. Агар у калава қилинса, нархи 55 долларгача ортади. Ундан мато тўқиб, кийим-кечак тикиб сотилса-чи? Бу рақам яна 4-5 баробар ортади. Ваҳолонки, ипак калавасининг ҳар бир килограммидан 11 метргача мато тўқилади. Ёки бўлмаса, ипакдан гилам тўқиш ҳам ўта фойдали. Бунинг учун ўртача\n10 килограмм ипак калаваси зарур бўлар экан. Шу ҳисобда, ип учун 500 — 600 доллар -атрофида маблағ сарфланади, холос. Гилам тайёр бўлгач, унинг баҳоси 10 маротаба ошиб кетади!\nТармоқда юз бераётган янгиланишлардан кўзланган мақсад ҳам четга хом ашё эмас, балки тайёр маҳсулотлар чиқариб, пилла етиштирувчилар, уни қайта ишловчилар манфаатдорлигини ошириш, ўзбек ипакчилигининг довруғини дунёга ёйишдир.\nМазкур рукндаги бошқа мақолалар: « Маҳаллийлаштириш ва инвестициявий муҳит самараси\tХусусий сектор ривожига сармоялар »


мумкин. Бу ҳақда «Mundo Deportivo» хабар берган. Нашрнинг ёзишича, Аллегри гарчи шартномаси 2020 йил ёзигача тузилган бўлса-да, 2018/19 йил ... истагини билдирган. Унинг ўрнига катта эҳтимол билан Зидан келади. Аллегри «Ювентус»ни 2014 йил июлидан бери бошқаряпти. Унинг бошчилигида ...


Самарқанддаги масжидда юз берган ёнғин сабаблари маълум қилинди\n17:11 / 25.11.2015\n23 ноябрь куни Самарқанд шаҳридаги «Сўзангарон» маҳалласида жойлашган «Хожа Нисбатдор» масжиди ёнидаги савдо дўконида электр симлари туташувидан ёнғин содир бўлган. Бу ҳақда Ўзбекистон мусулмонлари идораси ахборот хизмати хабар қилди.\nШамол натижасида ёнғин аланга олиб, масжид айвонининг пештоқ қисмига ўтган. Кўнгилсиз ҳолат туман ёнғин хавфсизлиги ходимлари томонидан тезда бартараф қилинди. Масжиднинг айвон қисми ёнғиндан бироз зарар кўрган. Ёнғиндан зарар кўрган жой Ўзбекистон мусулмонлари идорасининг Самарқанд вилояти вакиллиги томонидан қисқа муддат ичида таъмирланди.\nМасжид биносининг асосий қисмига ёнғин ўз таъсирини ўтказмаганлиги боис, маҳаллада яшовчи аҳоли беш вақт намозларини ушбу масжидда адо этишмоқда.


Йўловчи ноласи – Сурхон тонги\nБош саҳифа / Жамият / Йўловчи ноласи\nОктябр 18, 2019\tЖамият Изоҳ қолдириш 729 Кўрилди\nёхуд хўжакўрсинга қурилган “Ақлли бекат”лар ва йўловчи ташувчи уюшмалар фаолиятига танқидий назар\nЯшасанг – шаҳарда яша, ишласанг – шаҳарда ишла экан-да. Бундай дейишимизга боис, шаҳарда кўплаб қулайликлар, имкониятлар мавжуд.\nЗеро, вилоят маркази — Термиз шаҳрида сўнгги йилларда амалга оширилаётган бунёдкорлик, ободончилик ишларининг бориши ҳамда шаҳар инфратузилмаси тубдан ўзгараётганлиги негизида кишиларнинг яшаш ва турмуш тарзи, фаровонлик индекси кун сайин ошаётганлиги, албатта, яхши. Ахир, шунча имконият, енгиллик, осойишталик, барқарорлик ва фаровонликни кўриб, шаҳарга интилади-да одам. Ҳеч бир муболағасиз айтиш мумкин, сўнгги 2-3 йил ичида Термиз шаҳри таниб бўлмас даражада ўзгариб, кўркам қиёфа касб этди. Буни эътироф этмасликнинг асло иложи йўқ. Агар 1-2 ой мобайнида шаҳарга келмасангиз, ўзгаришлар сабаб, адашиб қолишингиз ҳам ҳеч гап эмас. Нима бўлганда ҳам, бу сингари қулай шарт-шароит инсонни ўзига жалб этмай қўймайди. Шу сабабли бўлса керак, кўпчилик шаҳарга интилади.\nХабарингиз бор, жорий йилнинг август ойида Термиз шаҳар ҳокимининг қарорига кўра, киракашлик билан шуғулланадиган “Дамас” енгил автомашиналари қатновдан олиб қўйилган эди. Ва бу қарор аксарият аҳоли томонидан мамнуният билан қарши олинди.\nАммо танганинг иккинчи томонини кўра билмаган содда шаҳар аҳолисининг бу хурсандчилиги, айнан “Дамас”лар тўхтатилган илк кунлардан, яъниким, автобуслар қатнови сийрак, тиқилинч, баъзан йўловчилар, баъзида эса ҳайдовчиларнинг бироз қўпол муомала-муносабати сабаб, бир мунча асаббузарликни келтириб чиқарадиган ва ноқулайлик туғдиргувчи ҳолат билан дарров хотима топди.\nШу тариқа аҳоли ҳали йўловчи ташиш хизмати соҳасида улкан бўшлиқ борилигини пайқаб қолди. Аммо ана шу оддийгина ҳақиқатни уюшма раҳбарлари негадир ҳалигача англаб етишмаётганлиги ажабланарли ҳолат. Тўғри, айни пайтда автобуслар қатнови анча-мунча тартибга келиб қолди, аммо, “ҳар тўкисда бир айб бор”, деганларидек бу борада ҳам камчиликлар “ярқ” этиб кўзга чалина бошлади. Биласизми, кўчанинг чангини чиқариб, катта тезликда кимўзарга автомобиль бошқарадиган ўша тартиббузар “Дамас” чиларнинг қатнамагани нечоғлик маъқулдек кўринса-да, иккинчи томондан, ўқишга, ишга, борингки, поезд ёки аэропортга шошаётган, дейлик, кекса, саломатлиги автобусда юришга монелик қиладиган йўловчилар учун бу хизмат тури ҳеч ҳам ўзини оқламайди.\nҲар куни шаҳар автобуси хизматидан фойдаланганимиз учун шарт-шароит, айрим ноқулайлик ва камчиликлар дарров кўзга ташланади. Шаҳарда тартиб-интизом бўлгани яхши, аммо транспорт хизмати кўрсатиш тизимида рақобатнинг йўқлиги кишини ўйлантиради. Тошкент сингари катта мегаполисларга нисбатан солиштирганда, эҳтимол, Термиз жимитдай бир шаҳардир, аммо шуни унутмаслик керакки, катта шаҳарларда йўловчиларга хизмат кўрсатишнинг бир қанча муқобил турлари бор, масалан, метро, трамвай, троллейбус, автобус, йўналишли такси ва ҳоказо. Шаҳарда фақат автобуслар якка ҳукмронга айлангач, монополия юзага келмаятими, деган фикр уйғонади кишида.\nМарҳамат, шаҳар ҳокими ёки юқори лавозимли раҳбарлар жилла қурса, бир кунгина шаҳар жамоат транспортидан фойдланиб кўришсин-чи! Сабр-тоқатлари етармикан? Шаҳардаги автобус қатновларида юзага келаётган тартибсизликлар, қоида бузилиш ҳолатларини кўриб, рости, асабинг бузилади. Шаҳар ҳокими, муҳтарам ДАН ходимлари, йўналишга эга-ю, аслида эса йўналиш ҳақида кўпда маълумотлардан бехабар уюшма раҳбарларининг эътиборсизлиги сабаб, бугунги кунда йўловчиларнинг автобус ҳайдовчиларига нисбатан эътирозлари кун сайин ошиб бормоқда.\nХабарингиз бор, Термиз шаҳрида жорий йил бошидан бери қурилган ўнлаб “Ақлли бекат” эгалари ялтир-юлтур қилиб, дўконларда савдо фаолиятини амалга оширишмоқда. Аввалбошда шаҳар ҳокимлиги томонидан “Дамас”лар олиниб, автобуслар қатнови йўлга қўйилгач, ўша “ақлли бекат”лар ишлай бошлаши ҳақида хом-хатала ваъдалар берилган эди.“ақлли бекат”лар йўловчига эмас,“тадбиркор”га хизмат қилаётгани ори-рост-ку! Баъзан ҳайдовчилардан ҳам, бепарво йўловчилардан ҳам ҳафсаланг пир бўлади. Бирлари автобус 10 қадам юрар-юрмас, “тўхтатинг!” деса, яна бири сал нари юриб, тушмоқчи бўлади. Бунга эътиборсиз ҳайдовчилар ҳам йўл ҳаракати қоидаларига тўғри келса-келмаса айтилган, дуч келган жойда автобусни тўхтатаверишади. Юзага келган бу эътиборсизлик, хизмат кўрсатиш сифатининг ўта даражада пастлиги, енгил автомашиналарда ноқонуний киракашлик қиладиганларнинг “кетмонини учирди”. Натижада, улар ўзлари истаган нархда, гарчи, аксарияти ноқонуний бўлса ҳам киракашлик қилишмоқда. Бундай вазиятда шошилиб турган йўловчилар қиммат бўлса ҳам киракашларнинг хизматидан фойдаланишга мажбур бўлишмоқда. Автобуслар ҳар 50-100 метр оралиғида тўхтайвергани боис, унчалик узоқ бўлмаса-да, шаҳарнинг у чеккасидан бу чеккасигача бориш учун бир соатга яқин вақт сарфлашга тўғри келади. Бу вақт оралиғида бўларингиз бўлади.\n— Бошқа муқобили бўлмаганлиги учун автобуслар хизматидан фойдаланамиз. Тўғрисини айтиш керак, бу хизматлар асло бизни қаноатлантираётгани йўқ. Негаки, йўловчиларда йўловчилик маданияти етишмаганидек, ҳайдовчилар ҳам бир мунча қўрс, қўпол. Баъзан оддийгина йўл ҳаракати қоидаларига амал қилишмайди. Айрим ҳайдовчиларнинг йўловчиларга очиқдан-очиқ қўпол муносабатда бўлаётганига кўп бора гувоҳ бўлганмиз. Автобус салонига осилган йўл кира нархи ҳақидаги ёзувнинг ўзида ғиж-ғиж хатолик бор. Яъни, “Йул кира хаки” тарзида ёзилган. Ахир, бу ўзбек тилига нисбатан ҳақорат, ҳурматсизлик эмасми? Қайсидир репетиторлик ўқув курсини реклама қилгунча, “Илтимос, ўзингиздан катталарга жой беринг!”, “Тартиб-қоидага амал қилинг!” сингари чақириқларни осиб қўйишса бўлмайдими. Автобусларда контролёр, чиптачи йўқ. Бу ҳам етмагандек, йўловчиларга чипта берилмайди. Пул тушумларини ким назорат қилади, ким ҳисоб-китоб қилади? Бизнинг фикримизча, автобусдан ташқари яна муқобиллик асосида “Дамас” автомобиллари қатнови йўлга қўйилса, яхши бўлар эди, — дейди Термиз давлат университети ўқитувчиси Соатмўмин Бўриев.\nЎйлаб кўрадиган бўлсак, йўловчи ташишда ҳам рақобат бўлгани, хизмат кўрсатиш тизими таснифлангани яхши. Токи йўловчилар ўзи истаган уловда манзилига сиҳат-саломат етиб олсин!\nБарча ривожланган давлатларда аҳолига хизмат кўрсатишнинг сифатига қараб, соҳага баҳо берилади. Ривожланган давлатларда ўзини оқламаган, кишилар ишончига сазовор бўлмаган ҳар қандай тизим инқирозга маҳкум. Бизда эса рақобатнинг йўқлиги, раҳбариятнинг эътиборсизлиги баъзи бир англашилмовчиликлар, дилхираликларга сабаб бўлмоқда. Ўз эътирозларини кимга айтишни билмаган аҳоли эса “бўлгани шу экан-да” қабилида юрибди.\nАвгуст ойининг ўрталари эди. 2-йўналишли автобусга чиқдим. Ёш автобус ҳайдовчиси бироз тажангроқ эканми, арзимаган сабаб туфайли менга қараб, улов шахсий эканлигини таъкидларкан, “Автобусдан тушинг!” дея ўшқирди. Ушбу ҳолатга ойдинлик киритиш мақсадида 2-йўналиш раҳбарига қўнғироқ қилиб, изоҳ сўрадим. У киши эса, бундай автобусчини танимаслиги, бугун йўналишда нечта ва қайси автобуслар ҳаракатланаётганини билмаслигини афсус билан таъкидлади. Раҳбариятнинг эътиборсизлиги, ўз вазифасига нисбатан совуққонлиги мени ҳайрон қолдирди. Кабинетида ястаниб ўтириб олиб, ўз йўналишини назорат қилмайдиган, йўловчилар тақдири билан қизиқмайдиган амалдорларни ким назорат қилади? Халқимизда “Ранг кўр, ҳол сўр!” деган пурҳикмат мақол бор. Токи ўзини хон, кўланкасини майдон санайдиган раҳбарлар ўз вазифасига нисбатан масъулият ҳис қилмас экан, ҳали бери соҳада ижобий силжиш бўлмайди. Вақт – олий ҳакам, яна ким билади, дейсиз?\nКейинги Саломатлик велосайли


Тўқимачилик саноати инсоният учун анъанавий саноат турларидан бири бўлса-да, дунёда тўқимачиликда ишлатиладиган толаларни, маҳсулот ишлаб чиқариш технологияларини такомиллаштириш жараёни ҳамон давом этмоқда. Кимё саноати арконларининг тўқимачилик саноатидан табиий тола хом ашёсини сиқиб чиқишга уринишлари муваффақиятсизликка юз тутди. Кўп йиллар аввал бўлганидек, бугун ҳам тўқимачилик саноати жамиятнинг табиий матоларга бўлган эҳтиёжларини қондиришга хизмат қилмоқда.\nБугунга кунда Ўзбекстонда замонавий технологик асбоб-ускуналар билан жиҳозланган кўплаб тўқимачилик корхоналари фаолият юритмоқда. Соҳада босқичма-босқич таркибий ўзгаришлар юз бермоқда, замонавий технологиялар асосида янги корхоналар қуриш, уларни илғор, замонавий, рақобатга чидамли маҳсулот ишлаб чиқаришга мўлжалланган асбоб-ускуналар билан жиҳозлаш давом этмоқда, янгидан-янги корхоналар фойдаланишга топширилмоқда.\nҲукуматимиз раҳбарининг 2006 йилнинг ноябрь ойида қабул қилган “2006—2008 йилларда тўқимачилик саноати корхоналарини модернизация қилиш ва техникавий қайта жиҳозлаш дастури тўғрисида”ги Қарори бу йўналишда муҳим дастурий ҳужжат бўлди. Бундан ташқари, дунё бозорида ўзбек пахтасига талаб шундай каттаки, республика раҳбарияти давлат манфаатларини ҳимоя қилишни (бошқача қилиб айтганда, хом ашёни эмас, балки тайёр маҳсулотни экспорт қилишни) ўз олдига мақсад қилиб қўйган. Бу эса жаҳон пахта бозорининг кўпчилик йирик қатнашчиларини ўз бизнез-режасига ўзгартиришлар киритишга мажбур қилмоқда. Боз устига, пахта толаси ва тўқимачилик ярим фабрикатларини тайёр маҳсулотларга қайта ишлаш жараёнларининг янада чуқурлашиб бориши, экспорт имкониятларининг ортиб бориши жадал суръат олмоқда. Буларнинг ҳаммаси 2007-2012 йилларда тўқимачилик саноати товарлари ишлаб чиқаришни ривожлантириш мақсадли дастурида яна бир бор ўз тасдиғини топди.\nBizplan.uz компанияси томонидан ишлаб чиқилган бизнес-режада икки турдаги тайёр маҳсулот ишлаб чиқариш кўзда тутилган: футболкалар ва поло майкалари. Шу муносабат билан ишлаб чиқариш ёз мавсумида (мартдан то сентябрь ойигача) қизғин бўлиши кутилади.\nДастлабки харажатлар, асосан, ишлаб чиқариш асбоб-ускуналарини сотиб олиш билан боғлиқ бўлади. Жами ишчи капитал икки харажат моддасидан иборат бўлади: ишлаб чиқариш бўлимлари ишчиларининг иш ҳақи ва хом ашё ва материалларга кетадиган харажатлар. Мазкур харажатлар ҳам анча катта бўлади. Бошқа харажатлар маъмурий-бошқарув ходимларининг иш ҳақи, ижара ҳақи, коммунал хизматларга харажатлар ва сотиш ҳамда идора фаолияти билан боғлиқ харажатлардан иборат бўлади.\nТайёр маҳсулот ишлаб чиқариш айни мавсумда, яъни март ойидан то сентябрь ойигача давом этади. Қолган вақт янги мавсумга тайёргарлик кўриш, янги моделлар ишлаб чиқиш ишлари олиб борилади. Маҳсулот сотишдан даромад олиш фақат етти ой давом этадиган мавсумда кутилади, қолган беш ойда тушум тушиб кетади, чунки нима бўлганда ҳам ишчиларга маош тўланади, ишлаб чиқариш ускуналарини таъмирлаш ишлари олиб борилади ва коммунал хизматлар билан боғлиқ харажатлар бўлади. Ўрганилаётган давр давомида тайёр маҳсулотнинг ишлаб чиқариш таннархи, яъни хом ашё ва материаллар сотиб олиш, ишлаб чиқариш ходимлари меҳнатига ҳақ тўлаш харажатлари умумий харажатларнинг катта қисмини (тахминан, фойданинг 35 фоизи) ташкил этади. Аҳамияти жиҳатидан кейинги ўринда турадиган харажатлар – бу умумий маъмурий харажатлар, яъни маъмурият ва бошқарув ходимлари меҳнатига ҳақ тўлаш, коммунал тўловлар, жой ижараси ва ҳ.к. (тахминан, 23 фоиз). Асосий фондлар амортизацияси, кредит бўйича фоизларни тўлаш, даромад солиғини тўлаш билан боғлиқ бошқа харажатларнинг фойдадаги улуши катта эмас (7 фоиз).\nБу соҳада бизнес қилишни хоҳлайсизми, йўқми, ўзингиз учун қарор қабул қилишингиз учун ўрганилаётган корхонанинг пул оқимлари тўғрисида илова қилинаётган ҳисоботи ва ТИА мундарижаси билан танишиб чиқишни таклиф этамиз.\nАгар Сизга батафсил маълумот керак бўлса, бизга сайтда кўрсатилган телефон рақамлари ёки электрон почта орқали мурожаат қилинг.\nТикувчилик маҳсулотлари ишлаб чиқаришни ташкил этиш бўйича ТИА мундарижаси\nДунёда тўқимачилик саноати ҳолати ва жорий тенденциялари\nТўқимачилик соҳасини инновацион модернизация қилиш\nЎзбекистонда тўқимачилик соҳасини ривожлантириш салоҳияти\nТикувчиликни ривожлантириш динамикаси\nЛойиҳа қиймати ва инвестициялар\nУнумдорлик ва даромадлар\nТикувчилик корхонасининг асосий иқтисодий кўрсаткичлари\nЎзбекистон бозори шарҳи\nСотишдан олинган соф тушум\nМатериаллар ва электроэнергия\nИшлаб чиқариш ходимларининг иш ҳақи\nУмумий ва маъмурий харажатлар\nАсосий воситалар амортизацияси\nКредит бўйича фоизлар ва воситачилик ҳақи\nСоф фойда / зарар\n«Билимнинг икки тури бор: сиз ёки бирор нарса хақида биласиз, ёки у нарса хақида қаердан билиш мум...»


10:08 / 07.04.2020\nНью-Йорк шаҳрида Ўзбекистоннинг яна бир фуқароси коронавирусдан зарарланиш оқибатида оламдан ўтди.\nЎзбекистоннинг Нью-Йорк шаҳридаги Бош консулхонаси маълумотларига кўра, 6 апрель куни 1969 йилда туғилган Ўзбекистон фуқароси Р.Х. коронавирус инфекциясини юқтириб олиш натижасида маҳаллий клиникада вафот этди.\n22 март куни Р.Х.да касалликнинг биринчи аломатлари қайд этилган эди, унинг соғлиғи кескин ёмонлашиши муносабати билан 2 апрель куни у касалхонага ётқизилиб, ўпкани сунъий шамоллатиш аппаратига уланган ва сунъий комага туширилган эди.\n«Ушбу даврда Бош консулхона унинг қариндошлари билан доимий алоқада бўлиб турди», дея хабар бермоқда Ўзбекистон Ташқи ишлар вазирлиги матбуот хизмати.\nҲозирги пайтда Бош консулхона диаспорал ташкилотлари раҳбарлари ва фаоллари билан биргаликда унинг дафн маросими билан боғлиқ ташкилий масалаларни ҳал қилмоқда.\n«Консуллик-ҳуқуқий департаменти марҳумнинг оила аъзолари ва яқинларига таъзия изҳор этади ва АҚШда бўлиб турган Ўзбекистон фуқаролари зарур ҳолларда мамлакатимизнинг Вашингтон шаҳридаги Элчихонаси (тел: +1-202-887-5300 (ички.1)) ва Нью-Йорк шаҳридаги Бош консулхонасига (тел: +1-212-754-7403) мурожаат қилишлари мумкинлигини эслатади», дея қўшимча қилинган ТИВ ахборотида.\nБундан аввалроқ Нью-Йоркда икки ўзбекистонлик (бир аёл ва бир эркак) коронавирусдан вафот этгани ҳақида хабар берилган эди. Шунингдек, Австрия ва Арманистонда бир нафар, Қозоғистонда икки нафар ўзбекистонлик вирус юқтириб олгани хабар қилинганди.\nСўнгги маълумотларга кўра, Ўзбекистонда коронавирусдан зарарланиш ҳолатлари сони 472тага етган, 30 киши соғайган ва 2 киши вафот этган.\nНью-Йоркда коронавирусдан кунлик ўлимлар сони рекорд даражада паст бўлди\nНью-Йорк мэри АҚШдаги намойишлар иштирокчиларини коронавирусга тест топширишга чақирди


Улуғбек Бақоев – Май ойининг энг яхши мураббийи – "Сўғдиёна" футбол клуби расмий сайти\nУлуғбек Бақоев – Май ойининг энг яхши мураббийи\nБиласиз,Ўзбекистон Профессионал футболлигаси 2018 йилги мавсумнинг ҳар ойидан кейин тўрт йўналиш бўйича энг яхшиларни аниқлаб келди:энг яхши мураббий, энг яхши футболчи,энг яхши дарвозабон ва энг чиройли гол.Ташкил этилган сўровнома якунларига кўра энг кўп овоз тўплай олган номзодлар ташкилотнинг энг яхшилар учун аталган статуэткаларини қабул қилиб олишди.\n2019 йилги мавсумда ҳам мазкур анъанани давом эттирамиз. Жорий йилдан эътиборан Tribuna.uz нашри ой лауреатларини аниқлашда ахборот ҳамкори сифатида иштирок этади.Artel савдо белгиси эса ойнинг энг яхшиларига ўз смартфонларини тақдим этади.\nЭнг яхшиларни аниқлаш шартлари ўзгармайди. CocaCola Суперлиганинг 14 клуби бош мураббийлари ҳамда сардорлари кўрсатилган номзодларни учталикка жойлаштириб чиқади. Дастлабки ўринда кўрсатилган номзод 3, мос равишда кейинги икки ўриндагилар 2 ва 1 очколик бўлади. Шунингдек, Tribuna.uzнашри футбол мухлислари ўртасида сўровнома ўтказди. Бунда мухлислар овози катта аҳамиятга эга бўлиб, биринчи ўринни эгаллаган номзод 6, мос равишда кейингилар 4 ва 2 очкодан қўлга киритади. Якунда энг кўп балл тўплаганлар ойнинг энг яхшилари сифатида эътироф этилади.\nОртда қолган май ойидаCocaColaСуперлигада 4 та тур учрашувлари ўтказилди. Мазкур учрашувлар давомида бир қатор жамоалар мазмунли ўйин намойиш этиб, мухлис-у мутахассислар олқишига сазовор бўлди.\nМай ойининг энг яхши мураббийини аниқлаш учун ўтказилган сўровномада “Сўғдиёна” жамоаси устози Улуғбек Бақоев (3 ғалаба, 1 мағлубият) энг кўп очко жамғарди ва Май ойининг энг яхши мураббийи дея эътироф этилди.\nPrevious Article“Навбаҳор” 3 – 1 “Сўғдиёна” уйин тугади\n3 Nasaf 17 8 3 6 27\n4 Bunyodkor 16 8 3 5 27\n6 Navbahor 16 5 7 4 22\n8 Metalourg 16 5 5 6 20\n9 Dinamo Samarqand 16 4 6 6 18\n10 Andijan 16 3 7 6 16\n11 AGMK 17 4 4 9 16\n12 Kokand-1912 17 3 5 9 14\n13 Qizilqum 16 3 5 8 14\nLokomotiv 2 - 0 Dinamo Samarqand\nBUXORO 1 – 1 SO’G’DIYONA - 0 views\nBUXORO 3 – 1 SO’G’DIYONA U-21 - 15 views\nUlug`bek Baqoev – iyul oyining eng yaxshi murabbiyi - 24 views\nXabaringiz bor Ulugbek Baqoev – iyul oyining eng yaxshi murabbiyi deb topilgandi - 31 views\nSO’G’DIYONA 3-1 QIZILQUM U-21 - 35 views